text:
Føroysku umboðini koma heimaftur við í alt 16 stigum úr NM-kappingini í Finnlandi.
Undan seinasta leikdegnum í dag var spenningurin serliga stórur í B-bólkinum, har Janus eftir frálík avrik fyrstu tveir dagarnar lá á einum deildum 2. plássi við trimum stigum av fýra møguligum. Uppgávan var tó alt annað enn løtt, tí Janus skuldi í 5. umfari hava svarta fólkið ímóti hægsrataða telvaranum í bólkinum, FM Toivo Keinanen – sum á pappírinum hevur munin á Janusi við knøppum 600 ratingstigum. Líka legði Janus í, hann flutti skjótt og væl, sendi eina a-finnu oman brekkuna, og tá mótstøðumaðurin so fór skeivur, var hann brádliga frammanfyri við einari finnu. Finnin kom so líðandi við aftur í talvið og byrjaði at trýsta, men Janus var ikki til at vika, og eftir 107 leikir mátti mótstøðumaðurin ásanna, at stigið mátti býtast í tvey. Frálíkt úrslit hjá Janusi, sum ikki áður hevur fingið stig ímóti telvara omanfyri 2200 – og harvið setti persónligt met við javnleiki ímóti einum á 2347!
Dreingirnir fingu í alt 2 stig í 5. umfari. Afturat javnleikinum hjá Janusi syrgdi Jón fyri øðrum hálvum stigi og Luitjen fyri einum heilum. Luitjen slapp at fylgja talvinum, sum Jón hevði vunnið ímóti sama mótstøðumanni í 2. umfari, spældi ein nýggjan leik í 15. leiki og kombineraði seg stutt eftir ígjøgnum svørtu verjuna við einum riddaraofri á f7. Eli og Rani høvdu báðir fastatøkur á mótstøðumonnunum og kundu avgjørt talvini til sín fyrimun, men mistu tíverri á stokkinum, tá til stykkis kom.
Eitt sindur undranarvert var tað, at eitt riddaraoffur á f7 aftur gjørdist høvuðstemað í talvinum hjá Luitjeni í 6. umfari. Hóast finski mótstøðumaðurin longu undan talvinum hevði tryggjað sær fyrstaplássið í bólkinum við 5 stigum av 5 møguligum, fekk hann ikki eitt bein til jørðina hesaferð. Luitjen fór beint í hernað, fann allar teir røttu álopsleikirnar og smekkaði til á f7. Føroysku fjeppararnir í analysurúminum hildu ondini í spenningi ta eina løtuna, tí tað sá út til, at Luitjen fór at sleppa at avgera talvið við einum nærum listarligum frúgvaofri. Men tíverri fann finnin røttu verjuna. Støðan var tó framvegis vunnin, og hóast hegnisskapurin kann betrast til eina aðru ferð, kom stigið í skjáttuna.
Afturat hesum sigrinum fekk Suni eitt hálvt stig til høldar við frálíkum javnleiki ímóti mótstøðumanni við útvið 500 ratingstigum fleiri, meðan Elias vann innanhýsis uppgerðina ímóti Markusi í yngsta bólkinum. Harvið komu í alt 2½ stig á talvuna í 6. og seinasta umfarinum. Rógvi helt leingi á í javnari støðu, men misti tíverri hálva stigið, tá tíðin fór at ganga undan. Leif hevði somuleðis góðar møguleikar fyri javnleiki, og kanska meira, men misti somuleiðis í tíðarneyðini. Janus, sum ikki varð liðugur við 5. talvið, fyrr enn hálvan tíma áðrenn 6. talvið skuldi byrja, fótaði sær ongantíð veruliga ímóti sterka íslendinginum, sum vann bólkin.
Janus fekk tískil 3½ stig og endaði tá samanumkom á 4. plássi í sterka B-bólkinum, har hann var styrkismettur sum nummar 10. Eitt frálíkt úrslit, sum gevur 110 ratingstig á kontuna og við øðrum úrslitum seinasta mánaðan sendir hann upp um 1900 í rating. Luitjen endaði somuleiðis á 3½ stigum, og rakk hetta til eitt deilt 3. pláss – sum varð til eitt 5. pláss, tá mótstøðustigini vóru roknað út. Úrslitið gevur 72 ratingstig.
Samanumtikið má sigast, at dreingirnir hava staðið seg avbera væl í sterku kappingini. Hóast teir allir vóru styrkismettir millum nummar 10 og 12 av teimum 12 luttakarunum í bólkunum, hava dreingirnir ferð eftir ferð telva fult upp ímóti sterku mótstøðuni. Vit hava lært eina rúgva hesar tríggjar dagarnar í Finnlandi og gleða okkum at koma enn sterkari aftur næsta ár!
Helgi D. Ziska


c: text/html

text:
Erla kongsdóttir (lat. Motacilla alba L; da. Hvid Vipstjert) kemur um somu tíð sum steinstólpan, og hon hevur longri vegin, tí hon er sunnari í Afrika um veturin. Hon er vakur og snotiligur fuglur. Nakkin og velið eru svørt, pannan og vangarnir og búkurin hvít, kápan reinlitt grá; hálsurin og bringan og veingirnir eru svørt og hvít. Kimilig og kvik er hon, ongantíð í frið.
Ikki er hon stygg fyri fólki, landanna millum setur hon seg ofta á skip; og tá ið hon fær fótin á jørð, leitar hon til húsa, har hon flýgur og smýgur um í túnum og toftum, veipandi við velinum javnt og samt. Teir gomlu Føroyingarnir vildu ikki vera drumbar við arbeiði sínum, og teir søgdu, hon kom at skoða køstarnar, um teir vóru tømdir. Og vist er tað, at væl dámar henni í køstum, antin teir eru tómir ella fullir — har man vera ormar og annað smákykt at fáa. Men reinfør er hon, javnan veður hon í ánni, baðar og pískar sær.
Ikki láta tær fródliga sum steinstólpa, men tær eru heldur ikki komnar í heim sítt. Tá ið tær hava hvílt seg, halda tær vegin fram — norður til Íslands. Tað hendir tó, at onkur verður eftir og eigur í Føroyum. Tá syngja tær, og tað eru einastu løtur, eg síggi erlur sita í frið. Reiðrið er ringt at finna, men tá ið ungarnir eru floygdir, leita teir at húsum, og teir eru góðir at kenna av tí, at einans velið og tær størstu veingjaf jaðrarnar eru svørt, og av tí at velið er so stutt. — Eftir gomlu ólavsøku1) koma tær aftur úr Íslandi við ungunum; teir hava nú fingið ein svartan lit á barkan og velið er fullvaksið ella so nær.
1) t.e. 10. august. Gomlu halgidagarnir eru 12 dagar aftan á teimum nýggju.
Úr: Mikkjal á Ryggi: Fuglabókin, Dýralæra II. 1951.

robotstxt: allowed

filter: keep


text:
Jánkasligt hjúnabandslógaruppskot
14.12.2015
Tá danir í 2012 tóku av lógina um skrásett parlag og avgjørdu, at hjúnabandslógin eisini skuldi fevna um giftu av tveimum við sama kynið, vóru týðandi principiella grundgevingar fyri hesum:
Prinicipiella grundgevingar:
- Kynsdiskriminatión :
Ein javnstøðuspurningur . Mismunur ikki eigur at gerast á fólki orsakað av kynstilhoyri, seksuel diskriminatión.
- Diskriminatión millum limir í fólkakirkjuni:
Allir limir í fólkakirkjuni hava sama rættarkrav til tær kirkjuligu tænastur, sum fólkirkjan við lóg hevur fingið møguleika at veita limum sínum (lógin um fólkakirkjuna).
Danir broyta hjúnabandslóg sína 2012 soleiðis, at lógin, sum áður onki hevur sagt um at hon bert er galdandi fyri hjúnaband, men hevur verið praktiserað soleiðis, nú eitt fær eitt ískoyti til § 1, so orðingin nú er henda:
§ 1. Loven finder anvendelse på ægteskab mellem to personer af forskelligt køn og mellem to personer af samme køn.
Fólkakirkjan kann ikki forða fyri, at lógin verður broytt soleiðis, og vísa á at hetta eru innankirkjulig viðurskifti, tí tað er tað ikki. Annað er, at ofta verður politiskt lurtað eftir røddunum frá kirkjuligari síðu. Tíðin í Danmark var búgvin til at javnseta allar borgarar innan fólkakirkjuna, sum eisini hevði fleiri prestar og bispar, sum tóku undir við hesum. Við virðing fyri teimum prestum innan fólkakirkjuna sum vóru ímóti vígslu av samkyndum, varð samstundis framlagt lógaruppskot um rættindi teirra at sleppa undan hesum.
Við hesum orðum var uppskotið í DK framlagt:
"Regeringen ønsker nu at sikre en ligestilling af par af samme køn med par af forskelligt køn på det familieretlige område og dermed bringe dansk ægteskabslovgivning på linje med ægteskabslovgivningen i en række andre europæiske lande, navnlig de skandinaviske.
Derfor fremsætter regeringen forslag om, at par af samme køn på samme måde som par af forskelligt køn kan indgå ægteskab. Der tages med forslaget således et stort skridt i retning af at gøre op med den skelnen, der igennem mange år har været mellem på den ene side ægteskab som et retsligt institut forbeholdt en mand og en kvinde, og på den anden side registreret partnerskab mellem par af samme køn.
Samtidig med fremsættelse af dette lovforslag fremsætter ministeren for ligestilling og kirke forslag til lov om ændring af lov om medlemskab af folkekirken, kirkelig betjening og sognebåndsløsning (Præsters ret til at undlade at vie to personer af samme køn m.v.), der skal sikre, at præster i folkekirken får en ret til at undlade at vie to personer af samme køn."
Og so verður framlagt føroyska uppskotið um broyting í hjúnabandslógini § 1:
§ 1. Loven finder anvendelse på ægteskab mellem to personer af forskelligt køn og borgerligt ægteskab mellem to personer af samme.
Man trýr ikki sínum egnu eygum. Eitt púrasta amputerað uppskot, sum setir enn sterkari ljóskastara á ójavnan og diskriminatiónina av teimum samskyndu. Kanska er tað ætlanin, men eg skilji hetta meiri sum eitt neyðarróp, tí óttast verður, at kirkjan ikki opnar sínar dyr. Ínnihaldið í uppskotinum kennist so undirbrotligt og niðurgerandi mótvegis teimum samkyndu, umframt at tað ikki er í tráð við aðra lóggávu, at tað eigur ikki at vera lagt fram í verandi líki. Heldur skal orðingin broytast so hon samsvarar við donsku § 1. Og so mugu vit fáa greitt at vita hvussu almenna fólkkirkjan tænir sínum limum.
Í útvarpinum í dag verður boðað frá, at bispur ger vart við, "at hann vil hoyrast í málsviðgerðini, og at hetta eru innankirkjulig viðurskifti." Um bispur við hesum boðar frá, at hann ikki góðtekur at loyva samkyndum giftu innan kirkjugátt, ella um hann bara fýlist á mannagongdirnar, veit eg ikki. Vóni at tað er hetta seinasta og seti mína vón til tað.
Kirkjan eigur heilt víst at koma á banan her. Haldi ikki hon hevur verið so nógv at hoyrt. Um bispur ikki vegna kirkjuna alla úttalar seg, seti eg tó mína vón til at hoyra frá prestum sum eru fyri einum lógaruppskotið um giftu av samkyndum í kirkjuni. Prestar, sum eru ímóti kunnu jú frítakast fyri persónliga at víga. Prestar sum eru ímóti hoyrast tíðum - ikki hoyrist nógv til aðrar. Hvat merkir tað?
---------------------------------------------------------------------------------------------------------------
Rættur limanna til kirkjuligar tænastur (lóg um fólkakirkjuna)
§ 14. Kirkjufólk hevur rætt til kirkjuliga tænastu frá sóknarpresti í kirkjusóknini.
Stk. 2. Kirkjufólk, sum sbrt. § 8 hevur loyst sóknarband til annan sóknarprest, hevur rætt til kirkjuliga tænastu frá viðkomandi sóknarpresti.
§ 15. Sóknarprestur kann veita útiseta kirkjuliga tænastu í kirkjusóknini, sum viðkomandi seinast hoyrdi til.
§ 16. Mál um rætt limanna til kirkjuliga tænastu kunnu verða løgd fyri biskup. Avgerðin hjá biskupi er endalig.
Stk. 2. Landsstýrismaðurin kann áseta neyvari reglur um rætt limanna til kirkjuligar tænastur
.
Stk. 2. Ægtefæller kan få et ægteskab, som er indgået ved borgerlig vielse, kirkeligt velsignet af en præst i folkekirken. Regler herom fastsættes af kirkeministeren.
§ 15. Kirkelig vielse inden for folkekirken foretages af dennes præster. Kirkeministeren fastsætter regler om, hvilke præster i folkekirken, der kan foretage vielser, og i hvilke tilfælde de har pligt hertil.
Stk. 2. Kirkelig vielse indenfor andre trossamfund foretages af præster, som er bemyndigede hertil af kirkeministeren.
§ 16. Adgang til at blive borgerlig viet står åben for alle. Vielsen foretages af sysselmanden eller byrådsformanden.
Stk. 2. De i stk. 1 nævnte personer kan bemyndige en eller flere personer til på sit ansvar at foretage vielse.
Samband
Turið Debes Hentze
Djúpagilsvegur 14
FO-188 Hoyvík
tlf. 519700
tdh@hentze.fo


text:
Leygardagin 22. apríl bleiv kappast í Einkultstarti, og sunnudagin í Landavegsúkkling.
Leygardagin skuldu súkklarar koyra ein Einkultstart frá Hotel Føroyum niðan á Sornfelli.
Tosað bleiv við Landsverk, og avgerð bleiv tikin um ikki at koyra niðan á Sornfelli.
Starturin var frá Hotel Føroyum, og málið bleiv so flutt oman har landsvegurin gongur niðan á Sornfelli. Ein teinur á 13 kilometrar.
Ein sokallaður fjallaeinkultstartur, og tí ivaðust súkklarar um teir skulu koyra við einkultstartssúkkuni, ella á vanligu kappsúkkluni. Onkur valdi einkultssúkkluna, men flest øll koyrdu á kappsúkkluni.
Úrslit, 13 km einkultstart:
Menn:
1. Gunnar Dahl-Olsen, 30 minuttir 0 sekund
2. Jóhann Brend, 30.30
3. Jan Hjaltalin Olsen, 30.49
4. Jógvan Højgaard, 31.53
5. Hilmar Hansen, 32.18
6. Jóanis Albert Nielsen, 33.50
7. Áslakkur Nesá, 35.23
8. Høgni R. Øster, 36.29
9. Kjartan Egholm, 36.42
10. Tóri Thorleifsson, 37.55
Kvinnur, 13 km einkultstart:
1. Birita Poulsen, 38 minuttir 41 sekund
2. Helena Dahl-Olsen, 42.50
3. Svanna Poulsen, 43.38
Landavegsúkklingin sunnudagin 23. apríl bleiv steðgað eftir at súkklarar høvdu koyrt góðar 30 km vegna veður. Myndir frá úttøkukappingunum kunnu síggjast á www.jn.fo. Myndirnar her hevur Jóanis Nielsen tikið.


text:
Nú skulu tit hoyra!
Í eini bygd nær við vegin var eitt summarhús. Helst hava tit sæð tað sjálv. Niðan fyri húsið er ein lítil urtagarður við blomstrum og rimagarði uttanum, sum er málaður. Tætt uttan fyri rimagarðin í tí vakra grøna grasinum stóð ein lítil baldursbrá, og sólin skein líka heit og vøkur á hana sum á tær stóru, ríku prýðisblómurnar inni í urtagarðinum, og hon vaks størri og størri fyri hvørja løtu, sum fór. Og ein morgunin stóð hon heilt útbreidd við sínum fittu, glitrandi hvítu bløðum, sum sótu sum geislar uttan um ta lítlu, gulu sólina í miðjuni. Hon hugsaði als ikki um, at ongin sá hana har í grasinum, og at hon var eitt fátækt, vanvirt blomstur. Nei, hon var so glað og vendi sær beint móti sólini, leit móti henni og hoyrdi smáfuglarnar láta í luftini.
Lítla baldursbráin var so lukkulig, sum um tað hevði verið stórur heiligdagur, og so var tað bara mánadagur. Øll børnini vóru í skúla, og meðan tey sótu inni og lærdu okkurt, stóð hon á sínum lítla, grøna stelki og lærdi eisini av sólarhitanum og øllum, sum var uttan um hana, hvussu góður ið Gud er, og hon kendi, at smáfuglarnir sungu tað hart, sum hon føldi í barmi sínum, og baldursbráin hugdi við takksemi undrandi at fuglunum, sum vóru so lukkuligir, at teir dugdu bæði at flúgva og syngja; men hon var als ikki í ringum lag, tí at hon ikki dugdi tað. ”Eg dugi at síggja og hoyra,” hugsaði hon, ”sólin skínur á meg, og lotið kyssir meg! Eg havi sanniliga fingið tað gott í verðini!”
Innan fyri rimagarðin stóðu so nógvar erpnar og hábærsligar blómur. Minni tær angaðu, hábærsligari bóru tær seg. Peónirnar spílaðu seg út, so at tær skuldu tykjast størri enn rósurnar, men tað er ikki støddin, sum tað ræður mest um! Tulipánirnar sóust so ógvuliga fagurlittar, og tí vistu tær eisini av og brettu sær á, so at tær kundu síggjast uppaftur betur. Tær ansaðu als ikki eftir teirri lítlu baldursbráini, sum stóð uttanfyri, men tess betur ansaði hon eftir teimum og hugsaði: ”Sum tær eru ríkar og vakrar! Helst fer hasin smáfuglurin at flúgva niður til teirra at vitja! Gud havi lov, at eg standi so mikið nær, at eg kann sleppa at síggja allan vakurleikan!” Og júst, sum hon hugsaði hetta, kom smáfuglurin flúgvandi og setti seg, men ikki hjá peónunum ella tulipánunum, men í grasið hjá teirri fátæku baldursbráini, sum gjørdist so kløkk av berari gleði, at hon visti ikki, hvat hon skuldi hugsa.
Smáfuglurin dansaði uttan um hana og sang: ”Á, sum grasið er mjúkt, og hygg hatta lítla, fitta blomstrið við gullið í hjartanum og í silvurlittum kjóla!” Tann guli bletturin mitt í baldursbráini líktist gulli, og tey smáu krúnubløðini uttanum vóru so skínandi hvít.
Og baldursbráin var lukkulig, ja so lukkulig, sum fáur dugir at hugsa sær. Fuglurin kysti hana við nevinum, sang fyri henni og fleyg so høgt upp í luftina. Tað vardi eina góða løtu, áðrenn baldursbráin hevði summað seg aftur. Eitt sindur smæðin, men kortini so ógvuliga fegin hugdi hon at blómunum í urtagarðinum. Tær høvdu sæð tann heiður og ta eydnusælu, sum henni hevði verið fyri, men tulipánirnar stóðu líka stívar og hástórar sum áður, og so vóru tær so hjánutar í andliti á at líta og blóðreyðar, so avundsjúkar vóru tær. Og peónirnar sóu so túsnaðar út í andlitinum, so tað var fyri neyðini, at tær dugdu ikki at tosa, tí annars hevði baldursbráin fingið eina fúla skolan frá teimum. Hetta lítillætna blomstrið dugdi at síggja, at lagið var ikki gott inni í urtagarðinum, og hon var so ring um tað. Tá kom ein genta oman í urtagarðin við einum blonkum, hvøssum knívi í hondini, og hon fór yvir til tulipánirnar og skar tær av eina fyri og aðra eftir. ”O,” suffaði baldursbráin, ”hatta er ræðuligt at síggja, hatta var teirra endi!” Og gentan fór við tulipánunum í hondini, og baldursbráin var glað við, at hon stóð uttan fyri rimagarðin og var so lítil og fátækslig at síggja har í grasinum. Hon kendi seg so takksama, og táið sólin so fór til viðar, legði hon bløðini saman og sovnaði og droymdi alla náttina um sólina og um tann fitta smáfuglin.
Morgunin eftir, táið hon vaknaði í góðum lag og rætti tey hvítu bløðini eins og smáar armar út móti luftini og ljósinum, hoyrdi hon málið á smáfuglinum; men nú var sangurin harmaljóð at hoyra. Og neyðars fuglurin hevði eisini orsøk til at vera syrgin, tí hann var fangaður og sat nú í búri fyri opnum vindeyga. Hann sang um, hvussu tað var at flúgva fríur og lukkuligur úti í natúrini, sang um alt, sum gróði úti á markini og um, hvussu hann plagdi at sveima um høgt uppi í luftini. Nei, lagið var ringt á lítla smáfuglinum, sum nú sat fangi í trongum búri.
Tann lítla baldursbráin ynskti, at hon skuldi kunnað hjálpt honum, men hvussu skuldi hon bera seg at við tí? Nei, tað var torført at finna uppá. Hon gloymdi, hvussu vakurt alt var uttan um hana, hvussu heitt sólskinið var, og hvussu vøkur hennara snjóhvítu krúnubløð vóru. Nei, hon hugsaði einans um tann neyðars fanga í búrinum, sum hon ikki var før fyri at hjálpa.
Tá komu tveir smádreingir út úr urtagarðinum, og annar av teimum hevði hvassan knív í hondini, eins og gentan hevði havt, táið hon skar tulipánirnar. Teir koma beint yvir til lítlu baldursbráina, sum ikki dugdi at hugsa sær, hvatið teir høvdu í hyggju.
”Her ber til at skera ein góðan bøkk til smáfuglin!” segði annar drongurin og fór at skera uttan um baldursbráina ein djúpan skurð í fýrkant, so at baldursbráin stóð mitt í bøkkinum.
”Royt hatta blomstrið burtur!” segði hin drongurin, og baldursbráin skalv av ræðslu, tí at verða roytt upp við rót var tað sama sum at missa lívið, og nú vildi hon so fegin liva, nú hon visti, at hon skuldi sleppa við bøkkinum inn til smáfuglin í búrinum.
”Nei, lat blomstrið vera!” segði hin, ”tað prýðir so væl um!” Og so slapp baldursbráin at standa í bøkkinum og inn í búrið til smáfuglin.
Men tann neyðars fuglurin græt hart, tí at hann mátti sita sum fangi í búri, og hann bardi við veingjunum móti jarnteinunum í búrinum. Og lítla baldursbráin dugdi onki at siga, fekk ikki sagt eitt troystandi orð, so fegin hon hevði viljað, og soleiðis fór allur fyrraparturin.
”Her er onki vatn!” segði innistongdi smáfuglurin, ”tey eru øll úti og hava gloymt at seta mær vatn. Eg eri so turrur í hálsinum, tað er, sum eg skuldi kolast, tað er bæði eldur og ísur í mær, og her er so tungt fyri ondini! Áh, eg noyðist at doyggja frá øllum tí vakra, frá sólskininum, frá øllum tí fríska grøna, frá øllum tí vakra, sum Gud hevur skapað!” og so boraði hann lítla nevið niður í bøkkin fyri at fríska seg eitt sindur upp. Tá rakti hann við baldursbráina, og smáfuglurin nikkaði til hana, mussaði hana við nevinum og segði: ”Tú fert eisini at følna í búrinum, tú neyðars lítla blóma! Teg og henda lítla grasblettin hava tey givið mær í staðin fyri alla verðina, sum eg átti uttanfyri! Hvørt av hesum smáu grasstráunum skal vera sum eitt træ hjá mær, og hvørt av tínum hvítu bløðum skal vera mær ein angandi blóma! Men, tit siga mær einans, hvussu nógv eg havi mist!”
”Bara eg hevði dugað at uggað hann!” hugsaði baldursbráin, men hon dugdi ikki so frægt sum at láta við einum blað. Tó angin, sum reyk av teim fínu bløðunum, var ramari, enn hann plagdi at vera. Tað legði fuglurin eisini merki til, og tó at hann var hálvdeyður av tosta og skræddi tey grønu stráini úr bøkkinum av tosta, so nart hann ikki baldursbráina.
Og kvøldið kom, men ongin kom at bera tí neyðars fugli so mikið sum ein vatndropa. So breiddi hann sínar vøkru veingir út, bardi óstortsliga við teimum og læt eitt neyðarsligt pi-pi. So boygdi hann lítla høvur sítt yvir móti blomstrinum, og lítla hjartað brast av sakni og longsli. Tí bar ikki til hjá blómuni sum kvøldið fyri at leggja bløðini saman og sovna. Hon kropnaði sjúk og syrgjandi niður móti svørðinum.
Ikki fyrr enn morgunin eftir komu dreingirnir, og táið teir sóu, at fuglurin var deyður, grótu teir, grótu við rennandi tárum og gjørdu eina fitta grøv til fuglin og pyntaðu hana við vøkrum blomstrum. Deyði fuglurin varð lagdur í eina reyða eskju, tí stórbært skuldi hann jarðast, neyðars fuglurin! Meðan hann livdi og sang, gloymdu teir hann, lótu hann sita í búrinum og líða neyð, men nú fekk hann bæði skreyt og tár.
Men bøkkurin við baldursbráini varð tveittur út á vegin sum burturkast. Ongin hugsaði um blómuna, sum kortini hevði verið tann, sum hugsaði mest um fuglin og fegin hevði viljað troystað hann!
Upprunaheiti: H.C. Andersen: ”Gaaseurten”, ”Eventyr fortalte for børn. Ny samling, Første hæfte”, 1838.
Marius Johannesen (1905-1986) týddi. H.C. Andersen: ”10 ævintýr”, Bókaforlagið Grønalíð 1980.


text:
Lán útroknari
Eyðkennini fyri annuitetslán eru eitt fast mánaðarligt gjald, sum verður býtt millum rentur og avdráttir.
Í byrjanini er rentuparturin av gjaldinum størri enn avdráttarparturin, men við tíðini verður umvent.
Um lánið hevur rætt til rentustuðul, verður rentustuðulin samsvarandi hægri tey fyrstu árini,
og minkar so líðandi samsvarandi lægri rentuútreiðlunum
- soleiðis verður nettogjaldið fyri annuitetslánið lægri at byrja við og hækkar við tíðini.
Eyðkennini fyri seriulán eru 2 gjøld um árið - gjøldini eru samansett av avdrátti og rentum.
Um 20 ára lán so er talan um 40 avdráttir svarandi til 1/40 av lánsupphæddini hvørt hálvár.
Rentan verður útroknað av restskuldini.
Gjøldini fyri seriulán eru hægri at byrja við, tí renturnar eru hægri at byrja við.


text:
Jim Sonni Guttesen, formaður, og Svenn Olsen, nýggjur høvuðsungdómsvenjari.
Svenn er nýggjur høvuðsungdómsvenjari
07 Vestur styrkir enn meira um ungdómsarbeiðið, nú Svenn Olsen úr Gøtu tekur við sum høvuðsungdómsvenjari í felagnum, og gerst annar ungdómsvenjarin í fulltíðarstarvi. Við hesum stigið undirstrikar 07 Vestur sítt framsøkni ungdómsarbeiðinum.
Høvuðsungdómsvenjarastarvið umfatar venjing av yngru leikarunum, umframt yvirskipaðu leiðsluna av venjingini í ungdóms- og barnadeildini og stuðul og vegleiðing til venjarar, liðleiðarar og foreldur, ið eisini eru knýtt at ymisku aldursbólkunum.
Afturat sær hevur Svenn, Jens Erik Rasmussen, í fulltíðarstarvi hjá yngru deildunum. Fleiri aðrir venjarar eru eisini knýttir at ungdómsdeildini, flest allir teirra við venjaraútbúgvingum, styttri og longri.
Svenn, sum hevur A-prógv sum venjari, kemur úr Víkingi, har hann hevur starvast í áravís sum venjari og vegleiðari hjá ungum og vaksnum leikarum. Svenn hevur eisini starvast sum leiðbeinari og ungdómslandsliðsvenjari hjá Fótbóltssambandinum.
Sambært hagtølum hjá FSF, er 07 Vestur felagið í landinum við hægst tali av íðkandi í mun til fólkatalið. Og, við út við 30 liðum í yngru deildunum, er 07 Vestur ímillum feløgini í landinum við størst tali av leikarum. Umleið 300 børn leika í barna- og ungdómsdeildini.
Komandi dystir
Betri-deildin, 27. mei kl. 15:00
07 Vestur - Skála
2. deild, 26. mei kl. 15:00
07 Vestur - NSÍ
Kvinnur, 23. mei kl. 18:20
AB/B71 - 07 Vestur a
Fleiri
Betri Deildin
Stigatalvan
Málskjúttar
Málskjúttar


text:
Peru
Peru, Perú ella Lýðveldið Peru (spanskt: República del Perú) er eitt land í Suðuramerika. Í suðri hevur Peru mark við Bolivia og Kili, í norðri við Ekvador og Kolumbia, í vestri við Kyrrahavið og eystri við Brasil. Peru hevur 28,6 mió. íbúgvar.
Síðstu árini hava vinnuloysi, fátækradømi og aðrir samfelagsligir trupulleikar elvt til harðligt politiskt stríð og grovan harðskap. Tí hava útlendskar vinnufyritøkur aftrað seg við at seta pening í fyritøkur í Peru, og landið er eitt tað fátækasta í Suðuramerika. Næstan helvtin av fókinum í landinum er ættað av uppruna fólkinum frá Quechua og Aymara, sum eru av teimum størstu fólkabólkum í landinum. Størsi býurin og høvuðsstaður er Lima. Tjóðardagur er 28. juli.
Innihaldsyvirlit
Søga[rætta | rætta wikitekst]
Longu fyri 8000 árum síðan búðu veiðifólk/savnarar í Andes í Suðuramerika. Um 3500 f.Kr. vóru nógvar bygdir bygdar fram við strondini í Peru. Høvuðsvinnuvegurin var fiskiskapur. Longri inni í landinum vóru landbúnaðarsamfeløg, og fólk livdu sum bøndur og dyrkaðu bummull og seinni mais, tey brutu eisini grót úr fjøllunum til húsabygging og prýðislutir. Tey veittu vatn út á velturnar og løgdu nógv inn av nýggjum. Um 2000 f.Kr. vóru mangar stórar búsetingar í Andesfjøllum. Tey bygdu stórar bygningar til átrúnaðarlig hátíðarhald ella alment virksemi. Í El Paraiso tætt við Lima var í 1800 f.Kr. bygd ein veldig pýrmida úr flaðaðum, høgdum gróti.
Margbroytta paracas-mentanin stóð í hægsta blóma frá um 500 f.Kr. til um 200 e.Kr. á einum avbyrgdum, veðurbardum geira sunnan fyri Lima. Landbúnaðurin hjá paracas-fólkinum var fjølbroyttur, og tey dyrkaðu mais, bønir, jarðnøtir, epli og yucca. Tey dugdu sjáldsama væl at baldýra og veva, og tøkni og arbeiðsháttur teirra vóru ókend aðrastaðni. Á klæðum, sum eru stívliga 2000 ára gomul, eru funnin yvir 100 litir. Baldýraðu myndirnar eru av menniskjum, fuglum, køttum, revum og andum. Paraces-fólkið balsameraði tey deyðu og hevði hátíðarligar og drúgvar jarðarferðir. Líkini vóru helst roykt ella turkað, so at tey ikki skuldu rotna, og síðan løgd í gravkømur undir jørð; við sær fingu tey klæði, høvuðmyndir og lutir úr leiri.
Fyri fýra hundrað árum síðan var Peru miðdepil í mikla Inkaríkinum, sum rakk næstan suður ígjøgnum alt Suðuramerika. Eftirkomarar inkafólksins liva enn upp í hálendinum í Andesfjøllunum og eru um helvtin av fólkinum í Peru.
Fyrsti veruligi uppreisturin ímóti spanska yvirvaldinum í Suðuramerika var í 18. øld. Í Andesfjøllunum í Peru vóru indiánar noyddir at arbeiða í námum og verksmiðjum hjá spaniamonnum. Arbeiðsumstøðurnar vóru ræðuligar, og í 1780 gjørdu indiánarnir uppreistur. Oddamaður teirra var José Gabriel Condorcanqui (19. mars 1742 - 18. mai 1781), ein múgvandi spanskur amerikanari, sum segði seg vera ættaðan frá inka-keisaranum Tupac Amaru, ið ráddi í 16. øld. José fekk sær sjálvur hetta navnið í 1771. Uppreistrarmenninir tóku stórar partar av hálendinum og lupu á býin Cuzco. Í loyndum sendu teir viðhaldsmonnum í Bolivia boð um uppreisturin við knútastavraðum (quipu), sum inkar nýttu í gomlum døgum. Í mars 1781 fingu spaniamenn hendur á Tupac Amaru og píndu hann til deyða. Men uppreisturin helt fram, til hann var niðurbardur í 1782, tá ið uppreistrarliðini tvær reisur høvdu herjað á býin La Paz í Bolivia.
Tá ið San Martin hevði staðið á odda fyri argentinskum frælsisherdeildum, legði hann ætlaninr um at vinna Peru frælsi. Í Kili læt hann búgva út ein herflota, og í 1820 gjørdi hann innrás í Peru bæði av sjónum og av landi. Fólkið í Peru stuðlaði honum, og hann tók upp samráðingar við spanska varakongin og bað hann geva seg undir. Varakongur legði frá sær, tá ið herdeildir San Martins komu til Lima í 1821. San Martin gjørdist ríkisfyristøðumaður í Peru og lýsti landið at vera frælst ríki. Hann legði frá sær árið eftir, tí at hann vildi ikki fara upp í politiskt stríð ímillum oddamenninar í lýðveldisflokkinum.
Kyrrahavskríggið ímillum Peru og Kili (1879-1884) tók Peru ógvuliga fast, og mong ár gingu, til landið kom fyri seg aftur. Í 1920-árunum tók nýggj kollveltingarrørsla seg upp, oddamenn hannara vóru José Carlos Mariátegui (1895-1930) og Víctor Raúl Haya de la Torre. Haya varð sendur í útlegd fyri virksemi sítt í 1923, og í 1924 stovnaði hann rørsluna Amerikonsku Fólkakollveltingarfylkingina (APRA), ið skuldi berjast ímóti hjálandapolitikki USA í Latínamerika, tjóðartaka jørðina og ídnaðin og sameina indiánararnar í øllum Latínamerika. APRA-deildir vórðu settar á stovn í nógvum suðuramerikonskum londum, men tað var bara í Peru, at mong fólk tóku undir við fylkingini. Haya kom aftur til Peru í 1930 og gjørdist forsetavalevni hjá APRA. Mótstøðumaður hansara Sanchez Cherro vann valið, men ein aprista (APRA-viðhaldsmaður) gjørdi av við hann í 1933. Stríðið ímillum stjórnina og APRA stóð við í mong ár.
Øll lond í Suðuramerika hava kríggjast við grannalond síni um, hvussu landamørkini skuldu vera, og enn eru ikki allar marknatrætur loystar. Í kríggjunum ímillum Ekvador og Peru í 1940-árunum doyðu fleiri túsund fólk.
Fólkið í Lima, býur við breiðum og prýðiligum gøtum og borgum, atkvøddi fyri José Luis Bustamante, valevni, sum APRA stuðlaði, á forsetavalinum í 1945. Hann varð valdur. Haya stýrdi óalment stjórnini í tvey ár, hóast hann ikki varð valdur, men nærri kom hann ikki forsetaembætinum tey mongu árini, hann var upp í politikki.
Av fyrstantíð fekk APRA dygga undirtøku í Peru, men í mong ár varð rørslan bannað. Bæði herur og løgregla hildu hana mata støðið undan landsins trygd og bardust ímóti henni. Men hóast tað gjørdist rørslan tann politiski flokkurin, sum hevur verið longst í Peru.
Í 1980-árunum gjørdi kommunistiski uppreistrarbólkurin, Lýsandi Gøtan, nógv um seg í Peru. Endamálið var at seta á stovn kommunistiskt stýri í landinum. Rørslan fór harðliga fram - flutti burtur og myrdi fólk og legði bumbur í býunum í Peru. Oddamaður rørslunnar, Abimael Guzman (f. 3. desember 1934), varð tikin og settur fastur í 1993.
Búskapur[rætta | rætta wikitekst]
Nógv fólk býr á smáum gørðum í fjøllunum, og tey eru sera fátøk. Onnur arbeiða á stórgørðum og dyrka kaffi, sukur og bummull til útflutnings. Í undirgrundini er olja og annað náttúrutilfeingi, sum bøtir um gjaldføri landsins.
Tað er so lítið dyrkilendi í Andesfjøllum, at hvør jarðarskeki verður veltur. Nógvastaðni í líðunum laða bøndurnir bríkar, at teir kunnu nýta alt lendið, teir eiga. Sáað verður, sum veðurlagið er. Niðri á sløttum er lýtt og slavið, men hægri upp tú kemur, kaldari verður. Á háslættunum í Andesfjøllum er einasta frukt, ið veksur væl, epli.
Ógvuliga nógv æti er í tí kalda sjónum við Peru. Ætið er føðsla hjá ansjósum, makreli og sardinum, sum nógv er til av á hesum leiðum. Fiskamjøl úr ansjósum er stór útflutningsvøra hjá Peru. Níggjunda ella tíggjunda hvørt ár kemur flógvi havstreymurin, nevndur El Niño, og órógvar tilgongdina av æti, og fiskurin fer aðrar leiðir at søkja sær føðslu. Í 1992 og aftur í 1998 elvdi hetta til svára kreppu í fiskivinnuni.
Størstu fiskiveiðitjóðirnar eru Peru, Kina og Indonesia. Kina einsamalt fiskaði í 2003 næstan 10 miljardir tons, sum er 15 % av øllum heimsins fiskiskapi upp á 67 miljardir tons, næst teimum Peru, sum fiskaði 9 %.
Landafrøði[rætta | rætta wikitekst]
Peru er eitt av teimum stóru londunum í Suðuramerika. Nógvastaðni er tættur regnskógur. Andesfjøllini skilja landið í trýggjar partar: strandarøki, hálandið og Amasonasskógurin.
Fram við strondini í Peru er fyri tað mesta slættlendi, men sum í norðara parti av Kili regnar tað sjáldan ella ongantíð, og tí ber ikki til at dyrka korn ella aðrar fruktir, uttan har sum áir koma oman úr fjøllunum. Slík pláss eru nógv fram við strondini, og har dyrka teir mais, rís, sukurrør, bummull og aðrar fruktir. Í havinum vestanfyri er ørgrynni av fiski og fugli. Inni í landinum eru fleiri fjallaryggir og stórir háslættar og dalar millum teirra.
Størsta fløtan er eystur móti Bolivia. Har er óføra stórt vatn, Titicacavatn, 3.810 m yvir havinum. Nógv nes skera seg út í vatnið, og í syðra endanum eru tvær fittliga stórar oyggjar, har toftir av fyrndargomlum templum eru at finna. Fleiri áir renna í vatnið, og ein stór rennur úr tí, og tí er vatnið ikki salt. Har á leið er býurin Cuzco, sum einaferð var høvuðsstaður í einum stórum indianaríki.
Høvuðsstaðurin eitur Lima, størsta skipahavnin er Callao.
Peru eru býttar upp í 25 landslutir og eitt høvuðsstaðarøki:


text:
EDU-ARCTIC er ES-fíggjað verkætlan, sum miðar eftir at brúka gransking í arktis sum amboð til at styrkja undirvísing í náttúruvísindum í Evropa. Verkætlanin eggjar næmingum í 13 – 20 ára aldri at leita sær útbúgving innan náttúruvísindi, tøkni, verkfrøði og støddfrøði (STEM).
EDU-ARCTIC verkætlanin nýtir fjøltáttaði amboð til at menna kveikjandi undirvísing í STEM-fakunum:
- Arktisk vísindafólk bjóða netfrálæru
- Skúlar luttaka í náttúrukanningum
- Læraraskeið og verkstovur
- Polarpedia-portalur á netinum
- Møguleiki hjá næmingum og lærarum at vinna eina ferð til arktiska granskingarstøð
Høvuðsendamál
Fremsta málið við EDU-ARCTIC er at røkka ungum í framhaldsdeildum og miðnámsskúlum og styrkja áhuga teirra til náttúruvísindi, tøkni, verkfrøði og støddfrøði (STEM-fak) við at bjóða nýskapandi og hugtakandi undirvísing, sum verður atkomilig fyri skúlar um alt Evropa.
Verkætlanin byggir brýr millum vísindalig umhvørvi og skúlar, við at luttakandi skúlar fáa beinleiðis samband við vísindafólk á arktiskum støðum og vísindastovnum um alt Evropa. Næmingar, sum luttaka í verkætlanini, hava einastandandi møguleika til at fáa innlit í vísindaligar yrkismøguleikar og læra um ymisk vísindalig fakøki, meðan teir læra at byggja á vísindaligt háttalag og menna grundleggjandi førleikar at loysa fakligar avbjóðingar.
Verkætlanin
- Gevur næmingum innlit í leiklutin hjá vísindaligari gransking og vísindaligum málburði í heiminum í dag
- Økir vitan hjá næmingum um náttúru, landafrøði, náttúrutilfeingi, søgu, mentan og politikk
- Økir tilvitan um umhvørvisviðurskifti og veðurlagsbroytingar
- Eggjar ungum at velja sær yrkisleið innan STEMfakøkini
- Økir talið av kvinnum, sum velja sær náttúruvísindaliga yrkisleið við at vera tilvitandi um arbeiðshættir og málburð í mun til javnstøðuviðurskifti í undirvísingartilfarinum
- Leggur fram nýskapandi teldutøk undirvísingaramboð á portali, sum verður tøkur í minst 10 evropeiskum londum
- Styrkir førleika hjá lærarum
Niðanfyri síggjast tey 5 amboðini, ið eru ókeypis at brúka:
Á heimasíðuni: www.edu-arctic.eu kanst tú melda til bæði kapping og “online lessons”.
Lærarar kunnu tekna seg til her: http://edu-arctic.eu/program/teachers/register
Netfrálæru (fyrilestrar) finnur tú her: http://edu-arctic.eu/program/lessons
Finn ein fyrilsetur tit vilja luttaka á og vel síðani (enroll).
Fylg Edu-Arctic á socialu miðlunum:


text:
- Tíðindi, mentan og ítróttur
Kvørnin
Tak niður
Í Kvørnini verða tónleikaútgávur umrøddar. Serliga eru tað nýggjar føroyskar útgávur, men stundum sleppur útlendskur tónleikur framat. Sendingin er skipað sum pallborðsorðaskifti.
Við grøna borðið í útvarpsstovuni eru vanliga vertur og trý tónleikaáhugað. Nakað av útskifting er við borðið. Tað eru umleið seks fólk í alt, sum skiftast um at taka lut.
Fyritreyt fyri at sita við pallborðið í Kvørnini er brennandi áhugi fyri tónleiki, dirvi og hugur at siga sína hjartans meining.


text:
Okkara visión er VÓN
Tað merkir at alt, sum vit takast við, skal innibera vón til menniskju.
Vit býta eisini vón upp í 3.
Vekja kreativitet
Gud er skaparin og hevur skapt okkum í Síni mynd. Hetta ynskja vit skal avspeglast í tí, vit takast við í City Church. Hetta merkir, at vit ynskja at vera kreativ og tora at hugsa longur enn tað, vit vanliga gera.
Óreligiøs
Gud sendi ikki Jesus fyri at geva okkum religión, men relatión! Hetta er kjarnan í tí góða boðskapinum. Relatión við Gud og relatión við menniskju vera høgt raðfest í City Church.
Náa býin
Tað, sum vit takast við í City Church, ynskja vit skal náa menniskju, tað vil siga, at menniskju fara vónríkari frá okkum, enn tey komu til okkum.


text:
Fyrsta bókin í 2017
mentan03-01-2017 - 11:51 - Jóanis Nielsen
Forlagið FANNIR hevur sett sær fyri at prenta aftur nakrar av elstu upprunasjónleikunum og nakrar týddar leikir, sum hava verið nógv spældir í Føroyum.
Viðmerkingar eru skrivaðar til leikirnar, og eru greinir skrivaðar um teir, eru tær prentaðar við.
Nú kemur so 21. leikritið, ”GIFTINGARFØR GENTA”, sum norðmaðurin Torvald Tu (1893-1955) skrivaði seinast í 1920-unum. Hetta er skemtileikur í trimum pørtum. Nyholm Debess (1882-1952) týddi til føroyskt. Leikurin varð fyrstu ferð leiktur á Velbastað í 1930. Í Havn varð hann framførdur árið eftir, og seinni hevur hann verið spældur í fleiri bygdum.
Í 25 ár búði Torvald Tu saman við vinmanni sínum, klaverleikaranum Trygve Johannes Stangeland (1898-1969). Teir vitjaðu í Føroyum í desembur í 1931 og vóru á palli í Sjónleikarhúsinum. Teir vórðu væl fagnaðir.
Árni Dahl valdi tekstir, skrivaði viðmerkingar og legði til rættis.
Bárður Jákupsson sniðgav forsíðu. William Heinesen gjørdi skreytmynd.
Leikrit 21 er 90 síður.


text:
Jørgen svarar Kristinu um ES bankalóggávu
8. juni spurdi Kristina Háfoss fyri Tjóðveldi Jørgen Niclasen fíggjarmálaráðharra, um avleiðingarnar fyri Føroyar, tá Danmark flytir bankalóggávu og fíggjareftirlit til ES, at svara skrivliga sambært § 52a.
19. juni svaraði Jørgen Niclasen landsstýrismaður.
Her kanst tú lesa spurningarnar frá Kristinu og svar landsstýrismansins (reyður tekstur)
1. Hvørjar eru niðurstøðurnar hjá arbeiðsbólkinum, ið varð settur at greina avleiðingarnar fyri Føroyar og Grønland, av, at Danmark flytir bankalóggávu og fíggjareftirlitið – heilt ella partvíst – til ES?
Svar: Endaligu niðurstøðurnar eru ikki tøkar, tá arbeiðsbólkurin enn ikki er liðugur við frágreiðingina.
2. Um endaligar niðurstøður framvegis ikki eru gjørdar, hví dregur arbeiðið út?
Svar: Umboðini fyri Danmark, Føroyar og Grønland, sum mynda arbeiðsbólkin, arbeiða framvegis við at greina nakrar av torgreiddu spurningunum, ið hava stungið seg upp, nú Danmark umhugsar at luttaka í styrkta evropeiska bankasamstarvinum. Óvist er framvegis nær endaliga frágreiðingin verður liðug.
3. Um endaligar niðurstøður framvegis ikki er gjørdar, eru nakrar ávegis niðurstøður gjørdar? Um so er, hvørjar eru hesar?
Svar: Danska Vinnu- og vakstrarmálaráðið almannakunngjørdi í apríl 2015 frágreiðingina, “Rapport om mulig dansk deltagelse i det styrkede banksamarbejde”. Í kapittul 16 í hesi frágreiðing eru hesar ávegis niðurstøður gjørdar:
- ES-rætturin loyvir ikki, at Føroyar og Grønland luttaka beinleiðs í styrkta bankasamstarvinum, tá styrkta bankasamstarvið er partur av ES-bygnaðinum, har einans ES-limalond kunnu luttaka.
- Mett verður, at Føroysku bankarnir heldur ikki kunnu blíva umfataðir av styrkta bankasamstarvinum, við at flyta høvuðssæti til Danmarkar.
4. Ætlar landsstýrismaðurin, at føroyskir bankar eisini – um møguligt – skulu undir eitt ES-fíggjareftirlit?
Svar: Nei, tað ætlar landsstýrismaðurin ikki. Og sum svarið uppá spurning 3 vísur, so ber tað heldur ikki til, um onkur vildi tað.
5. Ætlar landsstýrismaðurin at flyta enn meira lóggávuvald úr Løgtinginum, niður til danskan ráðharra og/ella til ES innan fíggjarliga økið frameftir?
Svar: Landsstýrismaðurin hevur ikki flutt lóggávuvald úr Løgtinginum. Eg havi gjørt mær ómak fyri at tryggja, at øll lóggáva á bankaøkinum, ið verður sett í gildi í Føroyum, skal ígjøgnum Føroya Løgting og allar kunngerðir, ið lýstar verða fyri Føroyar, skulu góðkennast av Føroya Landsstýrið, áðrenn tær verða settar í gildi. Soleiðis hevur arbeiðsgongdin verið og soleiðis er arbeiðsgongdin framhaldandi.
6. Hvussu nógvir løgfrøðingar starvast í Fíggjarmálaráðnum?
Svar: Tá Fíggjarmálaráðið arbeiðir við bankalóggávu, er tað í tøttum samstarvið við løgfrøðingar, bæði í føroysku umsitingini og í danska fíggjareftirlitinum. Hesin leistur hevur riggað væl og eru arbeiðsgongdirnar við tíðini vorðnar alt meira kjølfestar.
7. Hvat ger landsstýrismaðurin fyri at styrkja fyrisitingina við fólki við løgfrøðiligari servitan innan ES-rætt og fíggjarliga lóggávu?
Svar: Bankamál er framvegis danskt málsøkið. Um føroyingar ynskja at yvirtaka málsøkið, tá er tíðin at seta føroyskt Fíggjareftirlit á stovn, stovna føroyskan innskjótaragarantifond og gera samstarvsavtalur við ES á bankaøkinum og tá verður tørvur á nógvum fólki við servitan innan ES-rætt og fíggjarliga lóggávu.
Viðmerkingarnar, ið fylgdu við upprunaligu spurningunum hjá Kristinu Háfoss
Danmark flytir nú og komandi tíðina lóggávu fyri bankarnar og fíggjareftirlitið – heillt ella partvíst – til ES. Samstundis eru bankar í Føroyum undir danskari fíggjarligari lóggávu og undir danska fíggjareftirlitinum. Hartil eru Føroyar uttanfyri ES, og fara tí neyvan at gerast partur av ES fíggjareftirliti.
Hetta er eitt av fleiri økjum, har Danmark flytir vald og avgerðar rætt til ES, meðan Føroyar framhaldandi eru hangandi í danskari lóggávu.
Hetta ger støðuna sera fløkta, og enn er ógreitt hvørjar avleiðingarnar verða.
Arbeiðsbólkur varð tí, fyri langari tíð síðan, settur at greina avleiðingarnar fyri Føroyar og Grønland av, at Danmark væntandi fer at flyta fíggjareftirlit og fíggjarlóggávu til ES í næstum. Enn hevur tó ikki verið nakað at frætta um úrslitið av hesum arbeiði, og ógreitt er, hví so er.
Í verandi støðu sær tað út til, at vit verða slúsað inn í ES umvegis danska bakdyr. Hetta sóu vit m.a. seinast banka-lóggávan varð broytt í Føroyum. Tí samgongan samtyktið at seta í verk umfatandi ES-lóggávu í Føroyum á fíggjarliga økinum í vár. Ein partur av hesum var, at geva donskum ráðharra heimild til, við kunngerð at seta ES-reglur í verk í Føroyum. Hetta varð gjørt hóast ovasta løgfrøðiliga ráðgevingin hjá landsstýrinum ávaraði staðiliga ímóti hesum – og hóast víst varð til, at í verandi løtu hevði fyrisitingin ikki neyðugu førleikarnar og ikki fingið neyðugu tíðina til, at meta um avleiðingarnar av umfatandi lóggávuni. Síðan lógarpakkin varð samtyktur, hevur onki verið at frætt frá landsstýrinum.
Fyri at fáa lýst hetta mál, verða hesir spurningar settir landsstýrismanninum í fíggjarmálum.


text:
Frida Zachariassen (1912-92) var fødd í Klaksvík og var næstan eina um føroyska list í tíðini eftir kríggið: Hon var ein kvinna við arbeiði í sparikassanum á staðnum og harafturat ein virkin málari, sum eisini skrivaði og gav út bøkur um list. Hun búði í Klaksík meginpartin av sínum lívi, og hon var bert burtur í samband við útbúgving í Keypmannahavn og London og í samband við ferðir til evropæisk listasøvn, har hon ágrítin teknaði og granskaði um list.
Við einum eyðkendum hátti málaði Frida Zachariassen ígjøgnum árini eina modernaða frágreiðing um lívið í Klaksvík og nærumráðnum frá síni tíð, og nógv motiv avmynda navngivin støð og persónar.
Við tíðini fekk hon ein abstraktan geometriskan stíl við strongum linjum og litum, har landslagið og menniskjuni fyrst verða loyst sundur og sett saman av nýggjum – sum ferhyrningar og tríhyrningar
Hóast myndirnar vóru abstraktar vóru tær ongantíð skapleys. Málningar hennara vísa altíð okkurt, sum tú kennur aftur og serliga er viðurskiftið hjá menniskjunum til natúruna sjónligt og týdningarmikið: Kvinnurnar taka sær av fiski, og menninir gera bátarnar klárar, eru í grindadráp, hoyggja og ganga í fjøllunum.
Menniskjans nærvera í natúruni er tað, sum ger Fridu Zachariassen serliga í føroyskari list. Hjá henni hoyrir menniskjan saman við landinum, og hennara list er tekin um, at hon fann sín heilt egna veg innan ta sterku føroysku landslagssiðavenjuna.
Framsýningin er gjørd í samstarv við Listasavn Føroya og privatar lænarar, ið vit takka fyri teirra vælvilja.
Kurator: professari, dr.phil. Malan Marnersdóttir.
TILTØK Í SAMBAND VIÐ FRAMSÝNINGINA
Fyrilestur um Fridu Zachariassen
Sunnudagin 3. juni kl. 15
Kom og hoyr um Fridu Zachariassen, hvørs málningar verða framsýndir. Hoyr um lívið og virknaðin hjá listakvinnuni, sum hevur framsýning. Malan Marnersdóttir, sum hevur skrivað einevnisritið Frida Zachariassen (2010, Listasavn Føroya), greiðir frá um lív og arbeiði hjá listakvinnuni.
Fyrilestur um klaksvíksstríðið í 1950’unum
Sunnudagin d. 17. juni kl. 15
Lektari Hans Andris Sølvará frá Fróðskaparsetur Føroya greiðir frá um stríðið, har danska krígsskipið Rolf Krake bleiv sent avstað við 150 monnum í herflotanum og 32 løgreglumonnum til størsta býin í Føroyum!


text:
Vit vita ikki ordiliga hví heimskendi listamaðurin Ai Wei Wei gjørdi hesa hermivideoina eftir stóra hittinum hjá suðurkoreanska PSY. Kanska er hetta onkursvegna eins og tað mesta, sum Ai Wei Wei ger, eitt slag av einum fokkfingri til kinesiska stýrið, hondjørnini kunnu sipa til tá Ai Wei Wei varð handtikin fyri skattasvik. Ai Wei Wei metir sjálvur, at handtøkan var politiskt motiverað. Kinesisku myndugleikarnir halda í øllum førum, at henda videoin er alt ov grov og hon er burtursensurerað og sæst ikki í Kina. Ai Wei Wei er íðin forsprákari fyri tali- og skrivifrælsi til øll, hattin av fyri honum.
(KP)


text:
Bólkur D (stórur persónbilur) gevur rætt til at koyra:
- Persónbil við meira enn 8 sessum umframt førarasessin, ella hvørs loyvda heildarvekt er meira enn 3.500 kg.
- Vognrað, sett saman av einum stórum persónbili og einum viðfestisakfari, hvørs loyvda heildarvekt í mesta lagi er 750 kg.
- Liðabuss.
- Koyrikort til bólk D kann verða latið persóni, íð hevur fylt 21 ár.
- Koyrikort til bólk D kann bert verða latið førarum, ið hava tikið koyrikort til bólk B
- Koyrikort til bólk D verður útgivið við gildi til førarin hevur fylt 50 ár og kann hereftir endurnýggjast 5. hvørt ár við eini læknaváttan.
Umsøkjarin skal bæði til eina ástøðis og verkliga roynd.
Umsøkjarin skal lata fylgjandi skjøl inn til Akstovuna:
Umsókn um koyrikort
Væltroffin passmynd. (hattleys)
Dóps- ella navnabræv.
Læknaváttan. ( ikki eldri enn 3 mánaðir)
Gjalda kr: 650.


text:
Eitt undur
28.08.2017 - 09:27 - Ásbjørn Jacobsen
Hava tit hugsað um, at tað eisini er eitt undur, tá ið eitt menniskja, sum hatar Gud og roynir at gera hansara fólki mein, vendir við og fer at elska Gud og hansara fólk? Henda broyting hendir eisini við Guds kraft.
Tá ið Kate prestur einaferð helt nøkur almenn møti, bar hann eyga við ein mann, sum hevði tikið eina øks við. Kate prestur tosaði um, hvussu syndadálkað vit menniskju eru, og hvussu vit hava brúk fyri einum Frelsara. Tað dámdi ikki manninum við øksini at hoyra. Eftir møtið vísti hann Kate presti øksina og hótti við at gera honum mein, um hann ikki gavst við at kalla menniskju fyri syndarar. Men kortini prædikaði Kate prestur aftur dagin eftir.
Triðja dagin var Kate prestur úti og spákaði. Brádliga stóð maðurin við øksini framman fyri honum. Hesa ferð ætlaði hann at drepa Kate prest. Uttan at vísa minsta tekin til ótta hugdi Kate prestur beint inn í eyguni á manninum. Nú hendi eitt undur. Maðurin við øksini misti heilt dirvið. Hann boygdi høvdið, læt øksina falla og fór burtur. Allan tann dagin bað Kate prestur fyri manninum við øksini, at hann mátti geva Jesusi hjarta sítt.
Um kvøldið skuldi Kate prestur tala yvir evnið “Guds kærleiki til eina synduga verð”. Tá ið hann hevði byrjað talu sína, kom maðurin við øksini inn í salin og spákaði fram móti talarastólinum. Hann hevði øksina við sær, og hon var 25 cm long. Tá ið hann var komin heilt fram, setti hann seg á ein stól. Í somu løtu hoyrdi hann Kate prest siga: “Sjálvt hin versti syndarin kann blíva eitt gudrøkið menniskja, takka veri Kristi syndafría blóði.”
Hesi orðini trongdu inn í hjartað á manninum sum eitt tvíeggjað svørð. Nú hendi aftur eitt undur. Tárini fóru at renna oman eftir kjálkunum á manninum. Hann skammaðist yvir seg sjálvan. Hann blakaði ikki bara øks sína burtur, men eisini avgudar sínar. Frá tí degi byrjaði maðurin við øksini at tæna tí livandi Gudi. Í dag er hann ein trúfastur limur í einari meinigheit í India. Hann hevur longu vunnið meir enn 50 menniskju til Gud við sínum persónliga vitnisburði.
E. Campbell umsetti.


text:
ProWord
Var tú signaður av at lesa fylgjandi?
Við føtur Harrans Jesusar1. Fyrigeving fyri synd – Lukas 7,38.
Hóast farisearin hevði bjóðað Harranum Jesusi inn, setti hann seg ongantíð við føtur hansara. Hann ynskti at sita við borð hansara. Kvinnan hevði ikki boðið Harranum Jesusi heim til sín
(kanska hevði hon einki heim) , men hon var vitandi um sítt størsta vandamál: Synd. Hon var greið yvir, at tað var neyðugt at fáa fyrigeving fyri synd hennara. Hon hevði borið synd sína og lagt hana við føtur Harrans Jesusar.
Harrin Jesus er Gud, sum fyrigevur synd!
2. Røtt læra – Luk. 10,39.
Maria visti, at hon hevði fyri neyðini at læra. Tað var Marta, sum beyð Harranum Jesusi vælkomnum í heim teirra í Betania, men tað var Maria, sum setti seg við føtur Harrans Jesusar. Hon hevði lært hetta, at okkum tørvar at lurta. Tað er satt, at tað var ikki Maria, sum beyð Harranum Jesusi inn, men hon tók plássið, sum var tað besta fyri hana, við føtur Jesusar! Tað var “hin góði luturin” (Luk. 10,42).
Harrin Jesus er Gud, sum er sannleikin, og hann kennir okkum og elskar okkum!
3. Troyst - Jóhs. 11,32.
Maria upplivdi missin av bróður sínum, Lazarus. Hon var ikki við grøvina, sum jødarnir hildu. Hon skilti, at hon ikki kundi vænta nógva troyst frá menniskjum, sum sjálv høvdu vandamál at stríðast við. Maria hevði tikið tað rætta plássið við føtur Harrans Jesusar. Bara hann kann troysta. Í staðin fyri sorg og vónbrot kom Harrin Jesus við gleði til hjarta hennara.
Harrin Jesus er Gud, sum tekur sær av okkum í vandamálum okkara!
4. Lívið hjá einum barni – Luk. 8,41.
Deyðin hjá einum barni hevði ført Jairus til Jesus. Hann fann hann og fall niður fyri føtur hansara. Hann gjørdi sær greitt, at eingin kundi geva barni hansara lívið aftur. Jairus ásannaði tann sanleika, at børn uttan Jesus eru deyð. Meira enn kærleika foreldranna, at kunna anda, tak yvir høvdið, mat og klæði, tørvar børnum Harran Jesus. Jairus visti, hvønn hann skuldi venda sær til, nú barn hansara var deytt.
Harrin Jesus er Gud, sum vil geva øllum børnum lív!
5. Takksemi – Luk. 17,16.
Tíggju spitalskir komu til Harran Jesus, og hvør einstakur av teimum upplivdi kærleika Guds. Teir vóru allir reinsaðir frá spitalsku. Teir fóru aftur til vanliga lív sítt. Bara ein av teimum, samariubúgvin, var klárur yvir, hvørjum hann skuldi takka fyri hjálpina. Hann kom aftur og fall niður fyri føtur Harrans Jesusar. Tað sjáldsama við hesum er ikki, at bara hesin eini kom aftur, men tað, at hinir níggju ikki komu. Samariubúgvin var endurnýggjaður á tvinnanda hátt: Likamliga og andaliga. Takksemið vísti, at hann var andaligur.
Harrin Jesus er Gud, sum er verdur tøkk okkara!
6. Sigur yvir ótta – Opinberingin 1,17-18 a.
Tá ið ápostulin Jóhannes sá Harran Jesus í dýrd hansara, bleiv hann óttafullur. Hann kendi Harran Jesus, hann hevði ferðast saman við honum, hann hevði hoyrt hann læra, hann hevði nomið við hann. Tá ið hann sá hann í dýrd hansara, fall hann, so gamal sum hann var, niður fyri fótum hansara! Hann visti væl, at Harrin Jesus var hin fyrsti og hin síðsti. Tøgn fall á hann, fyri at Harrin Jesus kundi tala. Ápostulin Jóhannes er eitt gott dømi um ein persón, sum livir fyri Harran Jesus. Hann skilti, at tað besta stað, ein kann vera í, er við føtur Harrans Jesusar.
Harrin Jesus er Gud, verdur allan heiður og æru okkara!


text:
Í kvøld vísir Havnar Bio nýggja heimildarfilmin Ekspeditionen til verdens ende (Daniel Dencik 2013), har leikstjórin, omanfyri, hevur sett granskarar og listafólk umborð á eina trímastraða skonnart upp eftir Eysturgrønlendsku strondini at kanna lív og søgu við egnum brillum. Leisktjórin, sum er føddur í 1972, er eisini rithøvundur og aktuellur við bókini Via katastroferne - en nekrolog (Gyldendal 2012). Bókin telur 60 blaðsíður, er uttan punktum og komma. Ein langyrkingabók. Og tá eg lesi Politikken, sum hevur skotið upp at henda bók skal fáa Politikens Litteraturpris 2012, síggi eg, at sama blað hevur funnið longtsta orð í donsku Bíbliuni. Tað er, løgið nokk, í samrøðu við Daniel Dencik um langyrkingabókina og heimildarfilmin, sum verður frumsýndur í danska kongaríkinum í kvøld. Í samrøðuni, har Daniel verður lýstur sum eitt fyribrigdi mitt millum John Mogensen og Hásongin, verður víst á longsta danska Bíbliuorðið, sum er Ikke-Fundet-Barmhjertighed:
Forvitin fór eg at leita eftir sama føroyska Bíbliuorðið og fann hesar báðar snópisliga stuttu variantar í kirkjubíbliuni og brøðrabíbliuni:
Og so spyrji eg enn forvitnari: Veit nakar at siga mær longsta føroyska Bíbliuorð? Framman undan tøkk!


text:
Sólrún Michelsen er føroyskur rithøvundur, fødd 11. mars 1948 og er uppvaksin á Argjum.
Hon er gift og eigur trý vaksin børn og starvaðist sum stjóri á fyritøku, sum hon og maðurin eiga. Hon gavst sum stjóri í 2008 og arbeiðir nú sum rithøvundur burturav.
Fyrsta bók hennara var um uppvøksturin á Argjum, um at vera argjafrensur, hon kom út í 1994. Hon hevur eisini skrivað søgur í Mína jólabók.
Ritverk hennara fevnir um barnabókmentir, fagurbókmentir til vaksin, yrkingar til børn og vaksin og sálmar.
Útgávur:
1992 Jól hjá Onnu og Jákupi – í Míni jólabók
1994 Argjafrensar
1996 Útiløgukattar
1997 Emma – Míni jólabók
1998 Tann fyrsta flykran, Eg kenni eina vættur í Míni jólabók
1999 Hin útvaldi
Barnajól, Magga í Míni jólabók
2000 Gásasteggin, Postboð í Míni jólabók
2001 Fuglakongurin, Hinumegin vindeyga í Míni jólabók
2002 Geislasteinar
2003 Loppugras
Tann fyrsta flykran fall í dag, Ein dag eg lá á bønum í Míni jólabók
2005 Sápubløðran í Míni jólabók
2006 Óvitar í Spøkilsið sum flenti
Summi renna í stuttum brókum í Vencil 1
2007 Gjøgnum skygnið í Vencili 3
Jólagávan í Mín jólabók
2009 Hin blái eingilin í Vencili 6
Kantatusálmur í Vencili 7
Sjúrður og dvørgamoy í Míni jólabók
2011 Sjósavnið hjá Høgna í Míni jólabók
2012 Útoyggj í Vencili 11
Sjúrður og drekin í Míni jólabók
2013 Torkils døtur
2015 Sunudagur í Vencili nr. 15
2017 Halla og Hanus í Míni jólabók
Ummæli/umrøða:
Ólavur í Beiti: Útiløgukattar eru vit jú øll – Oyggjatíðindi 20. november 1996
Hugin Eide: Endurminningar ella skaldsøga – Føringurin 19. desember 1996
Malan Marnersdóttir og Jóna Malunardóttir: Útiløgukattar. Skúlablaðið nr. 8 1996
Jógvan Isaksen: Lív og levnaður á Argjum og í Havn. Sosialurin 21. mars 1998
Turið Kjølbro: Ógvuliga gevandi at skriva til børn – Sosialurin 18. desember 1999
Marna Jacobsen: Fjakkarin. Bragi nr. 1 2000
Dagny Joensen: Byrjaði at skriva tá børnini fluttu heimanífrá – Bókajól 16. november 2000
Birgir Kruse: Spírin verður lagdur í barnaárunum – Sosialurin 9. desember 2000
Sólrún Michelsen: Ein fragd at skriva til børn. Skúlablaðið nr. 4/2003
Arnbjørn Ó. Dalsgarð: Hostajavni nalvagras. Fregnir 19 des. 2003
Anna V. Ellingsgaard: At skriva er mín rúsur. Sosialurin 31.oktober 2008
Turið Kjølbro: Páll fangi og Torkils døtur. Skúlablaðið nr 1/2015
Dorit Hansen: Hetta er meira enn tað. Varðin 84/nr 1 2017
Heiður:
2002 Barnabókavirðisløn Tórshavnar Býráðs
2002 Í uppskoti til Norðurlendsku barnabókmentavirðislønina fyri Hin útvaldi og Geislateinar
2004 Í uppskoti til Barnabókmentavirðisløn Útnorðurráðsins fyri Loppugras
2008 M. A. Jacobsens heiðursløn fyri fagurbókmentir


text:
Skráseting sum umsøkjari í Horizon 2020
Participant Identification Code (PIC)
Áðrenn byrjað verður at skriva umsóknina á Participant Portal skal umsøkjari skráseta seg og stovnin/fyritøkuna í skipanini.
Tað kann vera, at stovnurin ella fyritøkan longu er skrásett. Tí verður byrjað við at leita í Benificiary Register. Er stovnurin ella fyrtøkan skrásett har, so framgongur eitt 9 sifra tal, Participant Identification Code (PIC). Tryggja tær, at stovnurin ella fyritøkan enn nýtir hetta talið.
Um stovnurin ella fyritøkan ikki koma fram við leitingini í Benificiary Register, ber til at skráseta seg her
Hetta talið PIC Code verður brúkt, tá ið umsøkjari fer inn á Submission Service. Submission Service kemur fram sum ein grønur knøttur, tá ið útboðið/callið er latið upp.


text:
Grein: Jóannes Hansen/in.fo
Tað er nógv virksemi í Løkshøll ídag. Tvey umfør í Runavík Open 2017 eru á skránni.
Longu klokkan 9 í morgun var triðja umfar, og klokkan 15 varð farið undir fjórða umfar.
Tað ber til at halda frí frá einum umfari í sovornari kapping sum hesari. Rógvi Egilstoft Nielsen og John Rødgaard hildu frí frá fyrra umfarinum í dag. Fríumfarið ber eitt hálvt stig í úrtøku.
Høgni Egilstoft Nielsen sat frá morgunstundini við risa avbjóðing. Hann sat við svarta fólkinum ímóti russiska GM Mikhail Ulybin (2528). Styrkistalið hjá Høgna er 2354. Høgni tapti, og seinnapartin telvar hann við hvítum ímóti Braga Halldorsson (2103). Teir hava báðir 1 ½ stig eftir trý tey fyrstu umførini.
Sjúrður Thorsteinsson (2190) tapti við svørtum ímóti GM Vladimir Hamitevici (2519) og hjá Hans Kristian Simonsen (2185) var tað stórt vónbrot at tapta við svørtum ímóti Jonatan Diamant Pinheiro (1743).
Í fjórða umfari eru hesar uppgerðirnar:
Gauti Páll Jonsson (2125) – IM John Rødgaard (2332)
FM Høgni Egilstoft Nielsen (2354) – Bragi Halldorsson (2103)
FM Rógvi Egilstoft Nielsen (2340) – Janus Skaale (1897)
Einasti telvarin, sum hevur fulla úrtøku eftir trý umfør, er indiski GM Deep Sengupta (2587).
3. Runde d. 2017/11/22 kl. 09:00


text:
Angela Madsen, Bernard Fisset, Brian Flick, Helen Taylor,
Doug Tumminello, Paul Cannon, Simon Chalk & Ian Couch
Møguleiki fyri at teir seta met
Metið er 58 dagar, 15 tímar og 8 minuttir, tað vil við øðrum orðum siga at um tRIO er á málinum áðrenn kl 2000 týsdagin fáa teir metið.
Metið er sett av seks monnum tveimum kvinnum umborð á bátinum "Indian Ocean Eight tann 25 juni 2009". Skipari á tí túrinum var Simon Chalk ið eisini var skipari á Titan sum róði um Atlantarhavið samstundis sum Avalon í vár.


text:
Hann bleiv tvingaður uppá pláss og hann dámdi als ikki uppskoti hjá samgonguni um pensiónskipanina, segði hann og vit øll fóru at taka so hjartaliga synd í honum, hvussu illa hansara egnu høvdu farið við honum, men so endaði hann røðuna við at siga, at hann stuðlaði samgonguni við øllum sínum hjartað og stunti hjá honum virkaði til UG.
Hann tók broytingaruppskotið hjá sær aftur og tískil spældi hann frelsarin ein løtu og so bleiv hann krossfestir av sínum egnu, men hatta var bara spæl fyri galarínum og man hatta stuntið ikki hava verið avtala langt áðrenn bak handan skjól?
Lurtað eftir røðuni hjá Páll á Reynatúgvu her:
SáH


text:
Tíðliga í morgun fóru vit úr Tusayan í Grand Canyon og koyrdu um býin Williams og byrgingina Hoover Dam til Las Vegas. Í august 2008 koyrdu vit nakað somu leið og tá var nýggj brúgv, Hoover Dam Bypass, í gerð.
Meðan fólk flest í Føroyum ynskja SEV og tøkni hagar piparið grør, so hálovar amerikanarin allari tøkni og øllum framburði. Tað fantastiska við USA er eginleikin at skapa eina felags fatan fyri framburði, sum byggir á eina greiða hetjudyrkan, ikki bara av landsins kosnu, men eisini av verkamanninum og smámanninum, eisini tá hann letur lív í landsins tænastu, tað veri seg við Hoover Dam ella í Vietnam. Hetjur byggja land, og hetjur eru vit øll. Soleiðis er Amerika. Øll lyfta í felag og øll eru hetjur. Grípandi, hóast tað er djúpt naivt og barnsligt. Men soleiðis skapa vit tjóðir, risatjóðir, eisini í oyðimørkini.
Gjøgnum Lake Mead, sum føðir Hoover Dam, gongur markið millum Nevada og Arizona. Staðurin er ein valfartsstaður hjá ferðafólki úr øllum heiminum. Vit eta restirnar av picnic kurvini hjá Terja og koyra víðari til Las Vegas, sum er avleitt virksemi av arbeiðinum í 1930'unum við Hoover Dam. Arbeiðsmenninir vildu hava undirhald og hetta krav frá verkamanninum er støðið undir Las Vegas, býnum, ið Gram Parsons syngur um undir heitinum Sin City. Nú skriva vit okkum inn á 35. hædd í Planet Hollywood á Harmon Street, um hornið har nýbygt undirhald skal rívast niður, tí tað ikki stendur móti jarðskjálvta. Men enn stendur Elvis ovast á mest syndarliga bygninginum í Sin City.


text:
Ingi Samuelsen
01.12.2017 - 07:35
Tíðindi > Tíðindi > Kongalig
Komandi bretska hertúginna, Meghan Markle, fær eina harða fyrireiking til lívið sum kongalig.
Komandi brúðurin skal nevniliga í venjing hjá bretsku SAS serdeildunum, áðrenn hon í mai kann giftast við Harry prinsi, skrivar The Independent.
Upplæringin verður kravd av øllum limum í bretska kongshúsinum og skal fyrireika kongaligu oddvitarnar í møguligum vandastøðum. Eitt nú hvat tey skulu gera, um tey verða tikin gísla av yvirgangsmonnum, ella um skotið verður eftir teimum.
Venjingin hjá Meghan Markle fer tí helst at byrja við eini venjing í gíslatøku, sum kann roknast at vera meira ógvuslig, enn ein vanligur polterabend. Hetta skuldi Kate Middleton ígjøgnum í 2011 áðrenn hon kundi giftast William prinsi, eins og Diane skuldi áðrenn hon giftist við Charles prinsi í 1983.
Meghan Markle skal eisini venja seg við at vera undir varðhaldi allar tímarnar í samdøgrinum. Og dagarnir sum vanliga fotogreferaður sjónleikari, eru nú taldir, tí nú skal hon venjast at vera elt af fotografum alla tíðina.


text:
Tað hendir nógv hjá Treysti í hesum døgum. Í gjár skipaði felagið fyri stóru NS ½ maratonkappingini umframt bæði stuðuls- og barnarenning. Í sambandi við renningina, hevði Jan Elmar Sørensen vegna Treysti sett seg í samband við navnframa Henrik Jørgensen og dóttir hansara Anna Holm, um at koma her at vitja, og siga eitt sindur um teirra renning.
Fyrilestur varð fyriskipaður seinasta hóskvøld, og í lítla salinum í Norðoya Sparikassa var pinnpakkað við spentum lurtarum. Fyrst at greiða frá var Anna Holm, sum í løtuni er besti danski maratonrennari. Anna, sum er 30 ára gomul, var við til olympisku leikirnar í Rio de Janeiro á sumri í 2016.
Blídligi stórrennarin vísir okkurt á telduni. Fríðrikur og Henrik (ikki teir kongaligu) fylgja við.
Tað var ógvuliga áhugavert at hoyra Anna greiða frá um sína lívsleið sum rennari. Hennara mál er aftur at umboða Danmark til komandi olympisku leikir í Tokyo 2020. Anna endaði sín fyrilestur við ymiskum góðum venjingum til skaðafyribyrging.
Henrik og Niels Jákup minnast onkra stuttliga gamla søgu. Teir vóru báðir í sama ferðalagi, sum fór til Berlin í 1986. Ta ferðina gjørdist Henrik nr. 2 eftir at hava ført næstan allan vegin. Niels Jákup greiddi Henriki frá, at pápi Henrik var í Føroyum og helt dómaraskeið í 90’unum. Tað visit Henrik einki um. Men nú veit hann tað
Fyrilesturin hjá Henriki var ikki minni áhugverdur. Hann tók okkum gjøgnum venjingina øll árini frá ungum til hann gavst. Tað var ein øgilig mongd av kilometrum, vit blivu vitni til. Tað vísti seg eisini, at árini við flestu kilometrum vóru eisini árini við bestu úrslitunum. Serliga 1985 var væleydnað uppá allar mátar. Hetta árið setti hann persónlig met á flestu vanligu teinunum. Metið á maratonteininum stendur enn, og var eisini norðurlendskt met líka til oktober í fjør.
Henrik, Mette og Anna – sera fyrikomandi familja, sum tað fall øllum lætt at práta við
Henrik Jørgensen er føddur seint í 1961, og er sostatt 56 ára gamal í dag. Hann rann við á stutta teininum í gjár, og tað var bert oyl-rennarin Julian Gregersen, sum stóð honum kurl. Framvegis klárar hann ein slíkan tein við eini miðalferð undir 3.40 min/km. Kona hansara, Mette Holm var eisini góður rennari. Árini Anna vaks upp búðu tey í Rønne á Bornholm
Enn er ferð í hálvgomlu beinunum hjá vinnaranum av London Marathon 1988
Hetta er ikki fyrstu ferð, at Treysti hevur havt forvitnisliga vitjan, og vit bíða longu nú spent til næstu ferð.


text:
Jehova í Føroyum sent nógv brøv til Russlands
12-04-2017
Í síðstu viku byrjaði rættarmál í russiska hægstarætti, ið skal banna Jehova vitnum, grundað á lóggávu móti yvirgangsvirksemi
Í hesum sambandi hava Jehova vitni í Føroyum sent hundraðtalsbrøv til Putin og stjórn hansara.
Brøvini eru persónlig, og tí kenni eg ikki innihaldið í teimum, sigur Lasse Jensen, ið sjálvur hevur sent fleiri brøv.
Sjálvur hevur hann eitt nú lagt dent á, at Jehova vitni ikki hata nakran.
Eisini eru brøvini ein áminning um, at hetta er eitt afturstig hjá Russlandi, leggur Lasse Jensen aftrat.


text:
Østrogen
Østrogen eru ein bólkur av steroidhormonum, ið virkað sum kvinnulig kynshormonir. Tað eru trý týdningarmikil menniskjalig østrogenir: Østradiol, østron og østriol. Østradiol er tað máttmiklasta og tað sum mest verður úrskilt av.
Østrogen eru týðandi fyri menningina av sekunderu kynssermerkunum so sum bróstum, og eru við til at stýra mánasjúkusyklus. Tað finnast fleiri kunstiga framleidd østrogen, t.d. ethinylestradiol, og verða hesi m.a. nýtt sum gitnaðarforðing saman við einum progestogenið í sonevndu P-pillarunum.
Sí eisini[rætta | rætta wikitekst]
Keldur[rætta | rætta wikitekst]
- H. P. Rang, M. M. Dale, J. M. Ritter, R. J. Flower, Rang and Dale's Pharmacology, 6th Edition, 2007, Churchill Livingstone.


text:
Líka síðani august 1984 hevur Kjartan Simonsen verið umboðsmaður fyri lastbilamerkið MAN í Føroyum. Karmarnir hava ikki altíð verið líka góðir sum í dag.
Byrjað varð í smáum heima í kjallaranum, so komu kreppuárini, men á sumri 2004 varð flutt niðan á Borðoyavík í tað nýggja verkstaðið.
Fyrsti lastbilurin, sum Kjartan seldi, var til pápa sín, John Elias Simonsen. Hetta var ein 8x4, 32 tons og hevði 360 hk við krana og vippu.
Um sama mundið keypti JFK heilsølan henda bilin.
Kjartan Simonsen Sp/f / Klingrugarður 7 / Postboks 44 / FO-710 Klaksvík / Faroe Islands
Tel +298 456252 / Fax +298 458272 / Teldupostur: man@man.fo
© 2016 Kjartan Simonsen. Sniðgivið og ment hevur Else Sjúrðaberg


text:
Játtanir til høvuðsøki 2
Sjey játtanir vóru latnar av høvuðsøki 2 í fyrsta játtanarumfari. Hetta varð almannakunngjørt 19. desember 2014.
Seks játtanir vóru latnar av høvuðsøki 2 í øðrum játtanarumfari. Hetta varð almannakunngjørt 17. desember 2015.
Ein játtan varð latin av høvuðsøki 2 í triðja játtanarumfari. Hetta varð almannakunngjørt 19. desember 2016.
Tvær játtanir vóru latnar av høvuðsøki 2 í fjórða játtanarumfari. Hetta varð almannakunngjørt 11. desember 2017.
Heilsa sum sosialt fyribrigdi
Poula Patursson, M.Sc. í føðslu, 986.305 kr. til eina ph.d. verkætlan á Landssjúkrahúsinum um føðslutrot hjá skurðsjúklingum í Føroyum. 2014
Anna Sofía Fjallheim, ph.d. lesandi á Sjúkrarøktarfrøðideildini á Fróðskaparsetrinum, 569.596 kr. til eina ph.d. verkætlan um at staðfesta føðitunglyndi. 2014
Kristianna Dam frá Sjúkrarøktarfrøðideildini á Fróðskaparsetrinum, 312.638 kr. til eina verkætlan um lívsfatanina hjá ungum, sum eru uppvaksin við sálarsjúkum foreldrum. 2015
Marin Strøm frá Megindeildini fyri Náttúru- og heilsuvísindi á Fróðskaparsetrinum, 536.736 kr. til eina verkætlan um sambandið millum kost og rørslu hjá føroyskum tannáringum og sosiobúskaparligu og heilsuligu støðuna hjá familjuni. 2015
Heilsa sum medisinskt fyribrigdi
Gunnhild Helmsdal, lækni á Landssjúkrahúsinum, 1.209.051. kr. til eina ph.d. verkætlan um útbreiðslu og ávirkan av meningitis í einum einsháttaðum samfelagi. 2014
Amanda Gratton Vang, ph.d., granskari í biomedisini á Landssjúkrahúsinum og Granskarasetrinum iNOVA, 890.171 kr. til at granska ávirkan á immunverjuna hjá einum ávísum bólki av giktsjúklingum. 2014
Thomas Rosenberg og Elin Holm, serlæknar í eygnasjúkum á Landssjúkrahúsinum, 313.360 kr. til at granska grønstar í Føroyum. 2014
Shahin Gaini frá Medisinska Deplinum á Landssjúkrahúsinum, 318.536 kr. til eina verkætlan at kanna immunverjuna hjá sjúklingum við blóðeitran (sepsis), har bakteriur eru funnar í blóðnum. Verkætlanin kallast BiFaSeps (Biomarkers-Faroeislands-Sepsis-Study). 2015
Maria Skaalum Petersen frá Deildini fyri Arbeiðs- og Almannaheilsu, 667.421 kr. til eina verkætlan um genetisku orsøkirnar til Alzheimers sjúku í Føroyum. 2015
Turid Hammer frá Deildini fyri Arbeiðs- og Almannaheilsu, 1.217.022 kr. til eina ph.d.verkætlan um tarmbrunasjúkur í Føroyum. 2015
Hjartasjúkur
Magni Mohr, ph.d., lektari og granskari á Deplinum fyri Heilsu og Almannagransking á Fróðskaparsetrinum, 446.200 kr. til at granska heilsufremjandi árin av rørslufótbólti hjá kvinnuligum og mannligum sjúklingum, ið eru í vanda fyri at fáa diabetes 2. 2014
Katrin Eivindardóttir Danielsen, ph.d., atknýttur granskari á Landssjúkrahúsinum, 953.715 kr. til verkætlan at fyribyrgja hjartasjúkur við neyvari skreening av nýføðingum. 2017
Krabbamein
Noomi O. Gregersen, ph.d. og granskingarleiðari fyri Fargen á Ílegusavninum, 567.000 kr. til verkætlan at kanna, um hvørt tað finnast serligir føroyskir variantar av bróstkrabbagenum. 2016
Maria Skaalum Petersen, ph.d. og lektari á Deplinum fyri Heilsu og Almannagransking á Fróðskaparsetrinum. 1.120.010 kr. til ph.d.-verkætlan við kortlegging og greining av krabbameinstilburðum í Føroyum. 2017
Sálarfrøðilig heilsa
Sanne Storm, ph.d. í musikkterapi, 1.499.016 mió. kr. til eina verkætlan um at geva skjóta viðgerð móti angist og tunglyndi eftir føðing í Føroyum. 2014
Noomi Oddmarsdóttir Gregersen frá Ílegusavninum, 184.223 kr. til eina verkætlan um at eyðmerkja og greina genetisk frávik í Føroyum, sum økja vanda fyri at fáa panikkangist. Hetta er framhald av ph.d. verkætlan hennara. 2015


text:
Magni Arge vil hava søgulig føroysk skjøl heim
Føroysku upprunaskjølini á Arnamagnianska savninum í Keypmannahavn eiga at vera heimtikin til Føroya, so føroyskir granskarar kunnu fáa ágóðan av teimum. Tað heldur Magni Arge, fólkatingslimur fyri Tjóðveldi.
Donsk kanning hjá greiningarfyritøkuni Struensee og co. mælir til at spara burtur bygningin, har Arnamagnianska savnið heldur til, og harvið er ivi um tilfarið, millum annað søguligt upprunatilfar av føroyskum kvæðum, skal varðveitast ella beinast burtur.
– Um danska stjórnin hevur so lítlan ans fyri føroyskum siðaarvi, so er tað einasta rætta at fáa hesi skjøl heim áðrenn ov seint er, sigur Magni Arge.
Millum søguligu skjølini er eitt nú Fugloyarbók, ið verður mett at vera ein týdningarmikil partur av føroyskari kvæðasøgu. Hon bleiv handað Arnamagnianska savninum í 1909 sum partur av bókmentaligu leivdunum eftir V.U. Hammershaimb.
Samstundis hevur eisini verið umrøtt at spara føroyskt sum lærugrein burtur á universitetinum í Keypmannahavn. Hetta heldur føroyski fólkatingslimurin vera óheppið og samsvarar ikki við fráboðanina hjá Lars Løkke Rasmussen, forsætismálaráðharra, at vaksa um áhugan fyri Føroyum og Grønlandi.
– Hetta snýr seg um einasta undirvísingarstarv í danska lestrarumhvørvinum, sum verður brúkt til at granska og undirvísa í føroyskum. Fyri okkum hevur tað sjálvandi stóran týdning at vit sjálvi gera nógv burtur úr gransking og frálæru í Føroyum, men eg síggi eitt stórt virði í, at tað eisini verður granskað í føroyskum uttan fyri Føroyar, sigur fólkatingslimurin fyri Tjóðveldi.


text:
Fíggjarætlanin fyri 2018 hjá Vágs kommunu
Vágs Býráð samtykti á býráðsfundinum mánakvøldið 27. nov. 2017 fíggjarætlanina fyri 2018. Vágs kommuna hevur seinastu árini lækkað skattaprosentið við 1,30 prosentstigi, úr 23,25% niður í 21,95%, sum eisini verður kommunuskattaprosentið komandi ár. Les meira »
VB greiðan sigur á Stjørnuni
VB tók seinnapartin ímóti Stjørnuni í Vágs Høll. Dysturin endaði við einum greiðum 29-19 sigri til VB. VB var á odda allan dystin og hálvleiksstøðan var 14-9 til VB. Málskjúttar hjá VB vóru: Agnes Fallesen Les meira »
Eirikur gjørt avtalu fyri 2018
Eirikur Magnusarson Ellendersen og “Suðringar” (TB/FCS/Royn) hava gjørt avtalu fyri kappingarárið 2018. Hetta verður boða frá í kvøld Myndina eigur Bjartur Vest (function(d, s, id) { var js, fjs = d.getElementsByTagName(s)[0]; if (d.getElementById(id)) Les meira »
Nýggjur handil á Tvøroyri
Mangt & Hvat letur í dag upp handil í hølunum har Karl Jespersen var áður, á Tvørávegi 29. Tað verður við sama stóra úrvalinum sum í Vági, so sum búnýti, jólapynt, leikur og Les meira »
Kunningarfundir um vinnu ph.d.-stuðul og aðrar stuðulsmøguleikar – í Vági 30. nov.
Hevur tú hugsað um eina granskingar- ella menningarverkætlan, sum kann loysa eina ítøkiliga avbjóðing, menna
Fíggjarætlanin fyri 2018 hjá Vágs kommunu
Vágs Býráð samtykti á býráðsfundinum mánakvøldið 27. nov. 2017 fíggjarætlanina fyri 2018. Vágs kommuna hevur seinastu
Nýborg farin á svartkjaftaveiðu
VB greiðan sigur á Stjørnuni
Jólastova í Hvalbiar skúla
Jólahald 2017
VB-Stjørnan sunnudagin
Elprísurin lækkar fimm oyru á nýggjárinum
Góður dansur verður í VB húsinum leygarkvøldið
Jólagrýta Frelsunarhersins
Í desembur skipar Frelsunarherurin fyri tiltakinum Jólagrýtan. Jólagrýtan hevur í fleiri ár verðið til staðar í
Marknaðardagur í Porkeri.
Leygardagin 25/11 og sunnudagin 26/11-2017 skipar Porkeris Fornminnafelag fyri marknaðardegi/jólasølu í skúlanum í Porkeri. Opið er
Eirikur gjørt avtalu fyri 2018
Eirikur Magnusarson Ellendersen og “Suðringar” (TB/FCS/Royn) hava gjørt avtalu fyri kappingarárið 2018. Hetta verður boða frá
Frá Pensjonistafelagnum í sunnaru helvt av Suðuroy
Limafundur verður mánakvøldið 27. nov. kl. 19. í hølunum hjá Vágsmatmórðafelag. Tilber at tekna seg sum
Jólatrøini í Tvøroyrar Kommunu
Broyting til tendranina av jólatrøunum í Froðba, Ørðavík og Trongisvági! Jólatræið í Froðba verður tendrað týsdagin
BLACK FRIDAY – eisini á Tvøroyri!
Væl umtókta tiltakið “Black Friday”, har handlarnir hava nøkur heilt serliga góð tilboð, songur eisini
BLACK FRIDAY Í MANGT & HVAT Á TVØROYRI OG Í VÁGI
Tilboðsblaðið Jólatilboð í Vøruhúsinum er komið og okur hava flestu vørurnar á goymslu. Galdandi heilt
Jólatræið í Vági
Jólatræið í Vági verður tendrað fríggjadagin 1. desember kl 18:00 Anna Brattaberg Samuelsen, sigur nøkur orð Horrnorkestrið


text:
Kommunurnar gjalda 25 milliónir fyri øktu fyritíðarpensjónina
2. oktober 2017
Samgongan er óvanliga kreativ, nú hon koppar 25 milliónir krónur yvir á kommunurnar, sum harvið standa eftir við rokningini fyri hækkaðu fyritíðarpensjónina
Nú fíggjarlógaruppskotið fyri 2018 er lagt fram, er 14. september-samgongan heilt óvanliga kreativ í sínum umleggingum, flytingum av upphæddum, útskrivan av rokningum til onnur o.s.fr.
Her er tað allar nýggjasta.
Fyri at fjala veruleikan, eru fyritíðarpensjónir gjørdar skattafríðar. Tað gevur samgonguni sparingar á 40 mió. kr., og tí ber til hjá somu samgongu at keypa sær stuðul við at hækka fyritíðarpensjónir.
Avleiðingina merkja kommunurnar kring landið, tí fíggjarligi kreativiteturin hjá landsstýriskvinnuni ber í sær, at kommunurnar fáa 25 mió. kr. minni inn í skatti!
Kretiviteturin hjá landsstýriskvinnuni í fíggjarmálum hevur eftir øllum at døma verið neyðugur fyri at fáa meiriluta fyri fíggjarlógini. Men fakta er, at samgongan hevur lumpað Sjálvstýrisflokkin og Sonju Jógvansdóttir, ið hava játtað at bera fíggjarlógaruppskotið ígjøgnum saman við samgonguni.
Sonja Jógvansdóttir segði seg herfyri verja kommunala stjálvstýrið, og formaðurin í Sjálvstýrisflokkinum, sum er borgarstjóri í Klaksvík, er neyvan fegin um at missa pengar av lokala budgettinum í Klaksvík.
At økja fyritíðarpensjónir er gott fyri fyritíðarpensjónistarnar, men at lata øðrum rokningina er ikki í lagi.
Nú er so spurningurin, um borgarstjórar og Sjálvstýrisflokkurin taka undir við hesum kreativu loysnunum hjá landsstýrinum og 14. september-samgonguni.
Bárður Nielsen
formaður í Sambandsflokkinum
RN
Aftur


text:
- Publiceret den 22 Juli 2013
- Víst: 3702
Tann 20.07.13 var eg í Sumba og vitjaði vinfólk, og so nýtti eg eisini kjansin at støkka inn á góvið hjá 91 ára gomlu Ásgerð, ið er dóttir Akku og Mariu í Nýggjustovu. Við Gjógv gongur hon undir heitinum Ásgerð hjá Mar-riu í Nýggjustovu. Løgin frambering, tí vit høvdu eisini Ma-riu hjá Klæmint Juul, Ma-riu hjá Trinu, Ma-riu hjá Dreu - og so Mar-riu í Nýggjustovu . - Ásgerð var serliga glað, tá ið hon hoyrdi, at tað var gjáarfólk, ið gloppaði hurðina. Eg royndi at beina tosið inn á gamlar dagar norðanfjørðs, og tað vísti seg at passa henni sera væl.
Vit taka her eitt lítið kut úr prátinum - og so okkurt smávegis, ið eg havi skoytt uppí:
Her situr Ásgerð í køkinum - á kistuni, ið pápi hennara gjørdi henni, tá ið hon fór av bygdini og út at tæna.
Eg eri fødd í Sjúrðastovu við Gjógv 23.09.1921 og giftist 17.11.40 við Sverra Kjærbæk (1910 - 1993), úr Sumba, og havi at kalla búð her síðani. Foreldur míni vóru Jóan Jacob Johannesen (Akku) f. 1891 Yviri í Stovu og Maria Magdalena Joensen (Marria) f. 1894 í Nýggjustovu. Sjálv eri eg einsamøll eftir av fýra systkjum. Hini trý vóru: Jóhan, (1923 - 2002), Halldóra, (1929 - 1957) og Ingolf, (1932 - 1962). Jóhan og eg eru fødd í Sjúrðastovu, Halldóra Yviri á Bø (hjá Karl Jacob) og Ingolf í Funningsfirði. - Sverri og eg fingu 8 børn, og tey eru: Árni (1940), býr í Vági, ein genta, sum doyði sum nýføðingur (1941), Maria (1942), býr í Danmark, Anfinn (1945), býr í Vági, Kjartan (1947 - 1993), búði í Havn, Svenning (1949), býr í Vági, Halldórur (1959), býr í Sumba og Anna (1960), býr á Strondum.
Pápi og Jóannes (Johannes Johannesen, f. 1896), farbróðir, keyptu Sjúrðastovu frá Heina Festirstein (f. 1887) í 1917, og har búði eg míni fyrstu ár. Sjúrðastova vóru eini stór hús, og har helt prestur til. Hann hevði sína egnu inngongd og egna kamar, og eg minnist væl bakdyrnar á ovaru síðu. - Frá Jóhonnu hjá Sofusi (Jóhanna Debes, f. Klein 1896), vita vit, at barometur var í Sjúrðastovu í 1884. Jóhanna segði soleiðis: "Omma mín, Olivia Klein, f. 1846, svav í stovuni, har barometrið hekk. Abbi mín, Jóhan í Sjúrðastovu (Jóhan Klein, f. 1840), fórst við 8-mannafarinum "Samløguni" í 1884. Hendan vanlukkudagin, ið fólk vóru bangin um "Samløguna, læt í ommu: "Jákup, mín er ikki við í dag, tí hann hevur ikki verið í stovuni og hugt at barometrinum, tað plagar hann altíð at gera." Seinni seldi pápi sín part av Sjúrðastovu til Jóannes, farbróður, og bygdi Yviri á Bø - tey húsini, ið Karl Jacob (Karl Jacob Sigvardsen, f. 1905) keypti frá okkum í 1929. Einki var gjørt á loftinum tá. Spískamarið var í gongini, og so høvdu vit køk, tvær stovur og eitt kamar niðriundir. Vit svóvu í stovuni inn av gongini. Har hevði eg eisini góðar dagar, men eg vitjaði ofta í Sjúrðastovu. Laurenza (Laurenze Johannesen, f. 1901), fastir, ið giftist við Jákup Sofusi (Jacob Sofus Jacobse, f. 1900), búði í Sjúrðastovu. Hon var altíð so góð við meg. Fía (Anna Sofie Johannesen, f. 1894) fastir, búði eisini í Sjúrðastovu og ein danskari, ið æt Karl Olsen. Hann var sjómaður og sigldi sum motorpassari. Tað hoyrdist, at Karl var góður motorpassari. Tey bæði fingu eina dóttur saman, ið æt Elisabeth (Elisabeth Olsen, f. 1924) og síðani ein son, Kristian í Lon (Hans Kristian Olsen, f.1926), meðan tey búðu í Sjúrðastovu. Fía fastir doyði í barsilssong við soninum, Kristiani í Lon.Tuberklarnir vóru í Sjúrðastovu. Laurentza, fastir, doyði av turberklum, og Jóannes, farbróðir, bleiv eisini smittaður, men hann bleiv frískur aftur. Í Sjúrðastovu høvdu vit hálva kúgv saman við Jóannesi. Mamma gekk til neyta bæði við Gjógv og í Funningsfirði. Eisini spann hon og bant skipstroyggjur, men eg havi ofta hugsað um, hvaðani hon mundi fáa ullina, tí vit áttu onga jørð í Funningsfirði. Sum barn var eg eisini nógv hjá ommu (Inga Joensen, f. 1858) og abba (Johan Joensen, f. 1858) í Nýggjustovu, eisini eftir at vit fluttu inn í Funningsfjørð. Eg minnist so væl, tá ið Erling (Erling Joensen, f. 1935) var føddur. Øll vóru so glað. Hann var so fittur, og eg slapp at nina honum. Eg var nógv hjá Onnu Malenu (Anna Malena Joensen, f. 1897), ið altíð var so blíð: "Hey, vælsignaða! Nú kemur tú!" Og ikki at gloyma tey hjá Dalberg (Dalberg Jacobsen, f. 1899). Har var trongligt hjá teimum, men hjartarúminum feilti einki. Eg var 8 ár, tá ið eg fór frá Gjógv, so eg havi gingið í skúla hjá Kallsoy (Johan Kallsoy, f. 1892) við Gjógv í eini 2 ár. Kallsoy kravdi nógv av okkum, so eg tordi illa í skúla, hevði eg ikki lisið lektiuna nóg væl. Eg var so ofta inni hjá Kallsoy, tí Laurentza, fastir, var arbeiðskona har. Tað var ikki upp á sama máta at ganga í skúla í Funningsfirði. Har vóru ikki meir enn 8 børn, meðan eini 40 mundu vera við Gjógv. Í Funningsfirði høvdu vit eina lærarinnu úr Elduvík - Jóhanna Gaard æt hon. Við Gjógv hevði eg serliga góðar vinkonur. Tað vóru javnaldrarnir Henny (Henny, f. Klein, 1921) á Tarafløttinum, Lisa (Elisa. f. Johannesen, 1921) í Bíggjarlagnum og Ása (Ása, f. Justinussen, 1920) á Grótheyggi. Vit spældu altíð saman og okkum dámdi so væl at fiska lítlimurtar í Gjónni. Eg minnist so væl ta gomlu gjónna - har var fult av holum, stuttigt at krógva seg - og so tann slætta hellan. Vit fiskaðu lítlimurtar úti á einum stórum steini (Seiðabergssteini), og eg minnist, at tá tað fløddi, so ivaðust vit, hvussu leingi vit skuldu tora at standa aftrat, tí vit máttu vaðsa innaftur. Vit loftaðu næstan hvønn dag, og okkum dámdi so væl at lofta á húsunum hjá Siggu (Sigga Johannesen, f. 1872), tí tey vóru so sløtt - viður. Og so at blunda og krógva, tí bygdin var full av børnum.
Jóannes, farbróðir, tók Sjúrðastovu niður og bygdi uppaftur á Bakkanum í Funningsfirði. Pápi og Jóannes høvdu fingið traðir í Funningsfirði, og ikki treyt sildin á fjørðinum, so báðir fluttu inn í Fjørð og bygdu hvør síni hús á Bakkanum. Jóannes átti tey heimastu húsini, og viðurin í teimum húsunum var Sjúrðastova við Gjógv. Farbróðir bleiv kallaður Heimasti Jóannes, tí har var onkur annar Jóannes. Okkara hús vóru so beint innanfyri. Jóannes (1896 - 1980) giftist í 1946 við eini konu úr Nólsoy, ið æt Frida, f. Danielsen (1912 - 1995). Tey fingu fýra børn saman, og børnini eru: Elisabeth (1948), Jóhanna Paula (1950) og so tvíburarnir Harry og Harriet (1952). Mær dámdi Fridu so væl, tí hon var so fitt og lívlig. Í 1953 flutti Jóannes við familju úr Funningsfirði og til Havnar, og í 1960unum keypti Petur í Gong, úr Havn, húsini hjá honum á Bakkanum. Húsini hjá okkum stóðu í einari trøð, sum vit áttu, og pápi dyrkaði alla trøðna. Trøðin hjá farbróðir var ódyrkað. Vit høvdu eisini eina hálva kúgv í Funningsfirði saman við Jóhonnu Sofíu - vanliga nevnd Einkjan. Neytini lógu fyri tað mesta úti millum Fjarða.
Mær dámdi eisini sera væl í Funningsfirði - har hendi meir enn við Gjógv. Pápi driftaði sild, setti gørn, kastaði nót og var eisini til skips, so har hendi nakað. Vit høvdu sild til døgurða av og á - steikta ella kókaða - men ikki legði mamma í sild - hon var ikki von við tað frá barni av. Krækling og øðu tóku vit eisini til matna, og tað dámdi mær so væl. Har var fult av skrubbu, so vit kundu altíð taka upp á pannuna, tá ið vit vildu. Áh, sum eg helt breyðini hjá mammu smakka væl. Hon plagdi at hava fýra rugbreyð í skuffuni. - Gjáarmenn róðu nógv inn í Fjørð eftir kræklingi og øðu til agn. Eg minnist, at teir plagdu at koma inn á gólvið hjá okkum, og so fingu teir ein drekkamunn. Tað var so hugnaligt. - Í Funningsfirði slapp eg at vera nógv í báti saman við pápa og Jóhan, bróður. Sildin átti lívið í okkum. Pápi, Jóannes, farbróðir, og Jóhan, bróðir, drivu sildagørn við einum 6-mannafari, ið nevndist "Strandingurin". Tá ið Jóannes var burtur, var eg við í hansara stað. Men tað bar ikki altíð til, tí eg mátti ganga í skúla eisini. Men vit høvdu 14 dagar frí og eina viku í skúla, tí tað var ein lærari til Funningsfjørð og Elduvík, og tað var helvtina meir av børnum í Elduvík. Tað kundi vera ein øgilig sild, og tá kundu teir kasta nót. Viðhvørt stóð hon heilt inni í botninum, og tá var stuttligt at fylgja við, hvussu bátarnir tyngdust - stóðu heilt upp eftir enda. Sildin kom í stødum, tað kundi næstan vera ov mikið viðhvørt, og so var einki eina tíð, men so kom hon aftur. Men so var tað har úti á fjørðinum - uttan fyri Nes (Elduvíksnes). Tað var langt at rógva, og mangan tungt at rógva langan andróður. - Áh, tær árabløðrur! - Áðrenn gørnini blivu sett, fylgdu teir við fuglinum fyri at vita, hvussu hann hamaðist, og so bleiv sett eftir tí. Viðhvørt sóu vit eisini, hvar sildin kastaðist. Tað vóru 3 gørn í hvørjum stjóra, og vit settu so nógvar stjórar, sum gørn vóru til. Tíðliga um morgunin fóru vit at taka gørnini upp. Pápi dró, meðan vit bæði hjálptu til. Tað var ofta tungt at rógva inn aftur, tá ið báturin var fullur. Tá ið vit komu at landi, tóku vit sildina burturúr og so aftur út at seta gørnini. Jú, tað var strævið men spennandi - og eg var ikki meir enn ein smágenta tá. Men eg var ikki tann einasta smágentan, ið royndi eftir sild. Vanliga vóru bæðu smágentur og smádreingir saman við teimum vaksnu. Ta sildina, ið vit fingu um summarið, saltaðu vit upp í tunnur. Fyrst var sildin kvørkrað við einum saksi, og síðani varð hon skild eftir stødd. Vit koyrdu sildina í langar sliskur, og so skiltu vit hana upp í kassar. Tað gekk skjótt fyri seg, og tað mátti tað eisini, tí hetta var akkordarbeiði. Síðani varð sildin saltað í tunnur, og tunnurnar vórðu merktar við tølum, so tað sást, hvør stødd var í tunnunum. Teir kallaðu støddirnar ymiskt. Tann minsta var 3/4 kvart sild, so 7/8 deil sild, tummasild, 5/4 kvart sild, og tann størsta var 9/8 deil sild, men tað var altíð mest av tummasild. Tunnurnar blivu so lagdar á síðuna við spunslinum uppeftir. Summi avhøvdaðu sildina, men tað gjørdu vit ikki. Absalon Jacobsen (1871-1944), gøtumaður á Skála, læt eitt hús byggja í Funningsfirði at taka ímóti sild í. Tað kallaðu vit Íshúsið.
Her - í Íshúsinum við Blámarkarsá í Funningsfirði - arbeiddi Ásgerð eisini.
Hesin sami Absalon átti fleiri skip og keypti ein part av teirri gomlu bedingini á Skála 1924 og var stjóri har til 1940, tá ið Kjølbro keypti bedingina. Vit plagdu at selja sild til hansara ella til Hans Jacob Kjeld í Funningsfirði. Hans Jacob hevði handil í bygdini, men hann tók ikki ímóti so stórum nøgdum av sild. Skip kom so eftir sildini, sum bleiv seld av landinum. Tann sildin, ið vit fingu um veturin, bleiv seld til agn. Eg minnist eingilskar línubátar koma eftir agni og plagdu at liggja ankraðir beint undi húsunum hjá okkum. Funningsmenn settu eisini gørn og avreiddu í Funnigsfirði, og Petur Christian (Petur Christian Joensen, f. 1880), frá Gjógv, átti eisini gørn og driftaði eftir sild. Hann átti eini húsi í Funningsfirði, og tey eigur Kristian í Gamla Pakkhúsi (Hans Kristian Joensen, f. 1940), við Gjógv, nú. Ikki minnist eg nakrar aðrar fremmandar bátar drifta eftir sild. Stóri-Petur (Petur Pauli Joensen, f. 1907), frá Gjógv, ætlaði at byggja í Funningsfirði um ta tíðina, og hann hevði stoypt grundina, tá ið kona hansara, Marianna (Mariane Joensen, f. 1907), doyði í barsilssong í 1933. Byggingin bleiv tí av ongum, og grundin sæst enn - á bakkanum innan fyri bygdina. - Tá var nógv arbeiði í Funningsfirði, og mær dámdi so væl at royna eftir sild, at onkur plagdi at siga við meg: "Tú skuldi verið drongur!" - Á Skálafjørðinum var eisini sild, men teir søgdu tað, at tá ið sild var á Skálafjørðinum, var hon ikki á Funningsfirði - og øvut. Tá ið eg var konfirmerað, plagdi eg at arbeiða sild úti á Skála, tá ið eingin sild var á Funningsfirði. Eg búði í Funningsfirði og gekk aftur og fram - einsamøll - men sunnukvøld plagdi eg at fara út aftur á Skála og gista hjá einari ógiftari konu, ið æt Elsa. Elsa var so fitt og góð við meg - hon arbeiddi í handlinum hjá Absalon. Viðhvørt arbeiddi eg eisini sild á Skipanesi, og tá gjørdi eg upp á sama máta - gekk ímillum. - Pápi, Jóhan og Ingolf keyptu sær eitt 8-mannafar av Eiði, ið kallaðist "Vónin". Teir róðu nógv út við tí bátinum.´"Vónin" hevði ein 4hesta Solo motor, og hetta var ein eydnisbátur, tí hann førdi manga góða veiðuna til hús. Seinni lótu Jóhan og Ingolf ein bát byggja í Klaksvík. Bátasmiðurin var tann kendi skiparin, Símun hjá Póli, Símun Poulsen, ættaður úr Svínoy. Tann báturin æt "Búgvin" og var eitt 8-mannafar..
Tá ið eg var eitt sindur eldri, fór eg til Havnar at tæna. Eg tænti m.a. hjá Eriki Simonsen - foreldrunum hjá Marner Simonsen, lækna. Marner og eg vóru javngomul, tað vóru bara nakrir dagar í millum okkum. Eftir tað fór eg so saman við øðrum gentum úr Funningsfirði til Klaksvíkar at arbeiða í fiski hjá Kjølbro, og har var eg so eina tíð. So gjørdist eg arbeiðskona í Vági í einum húsum, sum tey kallaðu hjá Petur Jacob (Petur Jacob Gærdbo). Síðani bleiv eg arbeisðkona hjá Inger og Niels Petur Magnussen, eisini í Vági. Inger var ættað av Eiði, og vit báðar blivu so góðar, at tá ið eg átti Árna (1940), bað eg hana til gummu. Kríggið var komið, so hetta var ein sera trupul tíð upp á allar máta. Sverri og eg komu at kennast í Havn, meðan eg tænti hjá Eriki Simonsen. Vit giftust 17.11.40, og Árni bleiv doyptur sama dag, sum vit giftust. Ta fyrstu tíðina búðu vit á Tvøroyri, men skjótt fluttu vit til Sumbiar at búgva. Sverri var 10 ár eldri enn eg. Hann var sjómaður, og tá ið vit komu at kennast, sigldi hann út frá Esbjerg. Vit fingu fleiri børn, so eg hevði so nógv at taka mær av, at tað var ikki hugsað um nakað annað arbeiði.
Húsini hjá Ásgerð og Sverra - í Sumba
Tað var eitt stórt umskifti at koma úr Funningsfirði til Sumbiar. Langt at fara, men eg var hvørt summar har norðuri. Eg havi trivist sera væl her og kenni hvønn sumbing. Kanska eri eg farin eitt sindur av málinum, men okur og tykur fáa tey meg ikki at siga. Vit høvdu eisini eina hálva kúgv her, tí vit eiga bara eina ódyrkaða trø. Onkran seyð hava vit tó havt av og á.
Sverri doyði í 1993, og bara tveir mánaðir seinni doyði Kjartan - sonur okkara - rættuliga brádliga. Kjartan bar pápa sín til gravar, so tað var eitt uggilsi, at Sverri ikki upplivdi tað - at vit mistu Kjartan.
------
Ásgerð takkaði mær so hjartaliga fyri, at eg hevði gloppað hurðina, og úti á gáttini læt í henni: "Tankar mínir eru ofta við Gjógv og í Funningsfirði. Tíðin rennur avstað. Nú kenni eg ikki nógv fólk við Gjógv - har er bara eitt systkinabarn eftir (Erling) - og fá kenna Ásgerð, men góði tú: Ber eina heilsan til Gjáar frá mær!"
Tað verður hervið gjørt. Takk fyri tað hugnaliga prátið, Ásgerð, og alt tað besta!


text:
Steypakappingin: Avgerðin fellur - KÍF ella Ternan
ítróttur05-01-2017 - 13:55 - Jóanis Nielsen
....... ella Dráttur – ja alt kann henda, tá KÍF og Ternan spæla seinasta dystin í bólki 1 í steypakappingini í flogbólti.
Tvey lið í bólkinum koma víðari til hálvfinalurnar, og Fleyr hevur vunnið rættin sum nr. 1 í bólkinum.
Undan dystinum í kvøld liggur Dráttur á 2. plássi við 4 stigum, meðan KÍF og Ternan bæði hava 2 stig. KíF hevur ein settmun upp á -1, meðan Ternan hevur ein mun upp á -2.
Vinnur KíF dystin, eru tær víðari saman við Fleyr, men um Ternan vinnur 3-0 ella 3-1, so hava tær bjarga sær hálvfinaluna, men um Ternan vinnur 3-2, so verður tað Dráttur, sum framvegis er við í steypafinaluni.
Í landskappingini liggur KÍF á øðrum plássi, meðan Ternan liggur á 8. plássi.


text:
Lukather: Føroyar eru eitt paradís
– Eg hevði ynskt, at restin av verðini var sum Føroyar, skrivar Steve Lukather í heilsan til føroyingar
Leygarkvøldið spældi amerikanski rockbólkurin Toto á Vágbø í Klaksvík. Í tveir dagar frammanundan høvdu liminir í Toto verið í Føroyum, tikið sær av løttum og fingið upplivingar við í viðførið.
Nú hevur gittarspælarin Steve Lukather umvegis Summar Festivalin sent eina heilsan til føroyingar eftir vitjanina her.
- Takk fyri, øll somul. Hetta var eitt av hæddarpunktunum á mínum ferðum í lívinum. Eitt paradís og ein av bestu áhoyrarafjøldunum nakrantíð. Eg hevði ynskt, at restin av verðini var sum Føroyar – tit duga at liva, skrivar Steve Lukather millum annað.


text:
Nú eru Grand Prix kappingarnar av á hesum sinnið. Sjey hava tær verið í tali, og eg havi luttikið í teimum øllum. Fyrsta kappingin var á Norðoyastevnu, og seinasta kapping var á Ólavsøku. Um eg skal taka saman um so eri eg nøgdur við mítt avrik, eri tó eitt sindur argur inn á meg sjálvan at eg játtaði meg til oldboyst dyst á Norðoyastevnu. Hesin dystur órógvaði meg rættuliga nógv gjøgnum summari. Ein lærupengi til næsta ár. Sum eg sjálvur so ofta havi sagt, so riggar renning og fótbóltur ikki saman.
Hvat er so næsta mál hjá mær. Eg havi melda meg til FM í 5000m á Tórsbreyt komandi vikuskifti, her ætli eg mær at royna at forbetra tíðina (17:46) eg fekk á Ólavsøku eitt sindur. Eg ivist eisini nógv í at melda meg til FM í Marathon 4. september. Ætlaði so avgjørt at renna eitt marathon í ár. Veit bara ikki um formurin hjá mær heldur til eitt marathon. Eg havi ikki runnið so nógvar langar túrar í summar. Eg havi ongantíð runnið Tórshavn Marathon, tað haldi eg sjálvur er for galið.
Eg fari at testa meg av næstu vikurnar, fyri at staðfesta um eg megni at renna Tórshavn marathon. Fari eg við so verður tað fyri at fáa ein so góða tíð sum møguligt. Tað eru bert 5 vikur til 4. september. Eg havi í dag runnið góðar 21 km við einari km tíð uppá 4:40. Veðrið var ikki av tí besta. Eg føldi meg nokkso troytta aftaná túrin.


text:
Um ílegugransking
Hvat er ein genomkanning
Genomkanningar eru kanningar, har tað verða útvegaðar dátur um stórar partar av arvamassanum, tað vil siga genomið, hjá tí kannaða persóninum.
Les meira
Tíðarlinja
– frá traditiónsríkum íleguroyndum til genom-sekventeringar. Tær fyrstu genetisku royndirnar sóu dagsins ljós mitt í 1980’unum. Síðani eru nógv fleiri komnar aftrat.
Les meira
Dømi um genom-vitan
Vitanin, ið genom-royndir møguliga kunnu útvega, kann býtast upp í tveir bólkar av heilsuviðkomandi kunning, ið vísa munir við atliti til vavi av óvissu.
Les meira
Ílegur og sjúkur
Genomið hjá menniskjum er samansett av DNA, sum er skipað í 46 kromosom, harav 23 eru frá hvørjum av okkara foreldrum.
Les meira
Rætturin til ikki-vitan
Um læknin av tilvild hevur funnið út av onkrum, hevur hann ikki havt møguleika til at fáa sjúklingin at taka støðu til, um hon/hann vil hava at vita, hvat læknin hevur funnið.
Les meira
Privatlívs friðurin
Spurningurin um hvussu genom-kanningar kunnu avbjóða virðingina fyri privatlívi hjá tí kannaða, er viðkomandi í sjúkuavgerðarligum samanhangi.
Les meira


text:
Lær barnið at súkkla
Børn, sum súkkla, fáa góða kropsliga venjing og kunnu venja rørslur, javnvág og samskipan av sansunum.
Nógv børn fáa fyrstu tvíhjólaðu súkkluna, tá tey eru millum 2 og 5 ára gomul. Súkklan verður tá mest brúkt til spæl, og børnini mugu bert súkkla á støðum, har tað er trygt. Tað er gott hjá børnum at súkkla nógv, har eingin ferðsla er, so tey læra at stýra súkkluni, áðrenn tey fara at súkkla í ferðsluni. Børnini eiga at nýta hjálm frá byrjan.
Á tveimum hjólum
Fyrsta tvíhjólaða súkklan hjá barninum má ikki vera ov stór. Barnið skal kunna seta báðar føtur á vegin, meðan tað situr á saðlinum. Barnið eigur at duga at bremsa og steðga við tamarhaldi. Tí skal súkklan hava bremsur, sum eru gjørdar til barnið, so tað lættliga kann trýsta á bremsurnar. Viðmælt verður, at súkklan hevur tvær bremsur – eina á hvørjum hjóli. Tað kann vera antin tvær hondbremsur ella ein hondbremsa og ein fótbremsa.
Stuðulshjól
Fólk eru ymisk á máli, hvørt tað er skilagott, at børnini súkkla við stuðulshjólum. Stuðulshjól kunnu vera hent hjá barninum, tá tað lærir seg at kenna súkkluna og at súkkla, tí barnið kennir, at tað hevur tamarhald á súkkluni og kennir seg trygt. Vansin er, at barnið lærir ikki at halda javnvágina og situr møguliga skeivt á súkkluni.
Tað, sum er mest umráðandi hjá barninum at læra á tvíhjólaðari súkklu, er at steðga við tamarhaldi og at seta beinini trygt á vegin. So skilagott kann vera, at barnið lærir seg tað við stuðulshjólum fyrst.
Frá trimum til tvey hjól
Soleiðis kanst tú læra barnið at súkkla á tveimum hjólum:
- Finn eitt beint strekki á einum ferðslutryggum staði.
- Halt í súkkluni hjá barninum, meðan tú gongur skjótt. Sig: ”Bremsa, steðga og set beinini niður”. Endurtak hetta, til tú metir, at barnið megnar tað av sær sjálvum.
- Sig við barnið, at tú setir ferð á súkkluna, men at barnið ikki skal traðka á pedalarnar. Set síðani ferð á súkkluna og sleppur henni. Tá súkklan er farin nakrar metrar, biður tú barnið steðga.
- Endurtak hetta sama, men bið barnið traðka nakrar ferðir á pedalarnar, áðrenn tað steðgar. Lat barnið traðka meira og meira so hvørt.
- At enda kann barnið sjálvt seta ferð á súkkluna. Lær barnið at seta annan fótin á pedalin í støðuni: ”5 min. yvir 12”. Bið barnið traðka á ovara pedalin, samstundis sum tað setur hin fótin av vegnum á niðara pedalin. Tá er lætt at fáa ferð á súkkluna.


text:
3 gull og 1 silvur til FM fyri lið
Ljósið luttók í fýra liðkappingum í dag í Bylgjuni í Runavík. Ljósið luttók hjá dreingjum, kvinnum, smádreingjum og gentum stig 4, har Ljósið vann gull í trimum av hesum, gull hjá dreingjum, smádreingjum og hjá gentum í level 4, og kvinnurnar fingu silvur.
Allir íðkararnir høvdu sera góðar framførslur og fingu góð úrslit. Hjá kvinnunum vóru 3 lið við, hjá dreingjum 2 lið, hjá smádreingjum 4 lið og hjá gentum í stig 4, vóru 4 lið við.
Eisini var góðkenning fyri gentur í stig 1, 2, og 3, piltarnir vóru við, fyri at venja seg við kapping, og teir fingu diplom fyri luttøku.
Genturnar kunnu fáa stig góðkent og harvið flyta upp til eitt hægri stig. Fyri at koma víðari í stig, skal íðkarin hava klárað 75% av 40 stigum. Genturnar fáa at vita, um tær eru fluttar upp stig, tá feløgini hava fingið úrslitini frá FFS.Ljósið vil ynskja øllum Ljósið íðkarum og venjarum hjartaliga tillukku við teimum flottu úrslitunum í dag.


text:
Nú jólini stunda til, lata nógv virkir starvsfólki sínum gávur.
Í hesum sambandi er vert at leggja til merkis, at gávur í peningi altíð verða skattaðar hjá starvsfólkinum uttan mun til upphæddina, meðan aðrar gávur ikki verða skattaðar um keypsprísurin íroknað meirvirðisgjald er kr. 1.500 ella minni.
Er keypsprísurin íroknað meirvirðisgjald meira enn kr. 1.500, skal skattur gjaldast av allari upphæddini.
Í mun til undanfarin ár eru ásetingarnar fyri 2016 broyttar soleiðis, at nú ber eisini til at lata starvsfólki gávukort, har keypsprísurin íroknað meirvirðisgjald í mesta lagi er uppá kr. 1.500, uttan at hetta verður skattað hjá móttakaranum.
Í aðrar mátar verða gávur í sambandi við 25, 30, 40 og 50 ára starvsdag ikki skattaðar hjá móttakara, um keypsprísurin íroknað meirvirðisgjald er ávikavist kr. 2.000, kr. 3.000, kr. 4.000 og kr. 5.000 ella minni. Er keypsprísurin íroknað meirvirðisgjald meira enn hesar upphæddir, skal skattur gjaldast av allari upphæddini.


text:
Orð og lag: Jákup Eli Joensen
Bleiv mangan kallaður lort ungi, var býttur, og ljótur, og ein bandit bleiv flongdur,
og sligin, og royttur, og koyrdur í song, og fekk klæðuni skrædd av
og hvørja ferð eg hevði tað ringt bleiv eg settur í skammikrókk
ja soleiðis var mítt lív, sum barn, men nú eri eg komin yvir tað
Mangar lúsingar man fær, tá hin vaksni nevan í borið slær
eg eri komin yvir tað, men eg veit, at hevndin er ein mer
Babba skuldi læra meg, at rokna, men hørja ferð eg segði skeivt, so flippaði hann út
og mamma tók tablettir, hon kláraði ikki, at halda pínuna út
og beiggji mín bæði píndi, og bestemmaði yvir mær
ja lívið hjá mær, sum barn, tað var eitt reint helviti
Mangar lúsingar man fær, tá hin vaksni nevan í borið slær
eg eri komin yvir tað, men eg veit, at hevndin er ein mer
Ja síðani mína happing hevur helviti verið mítt heim
um eg spotti teg líka til deyðan eg onga atgongd til himmals vil fá
í bilinum lat eg bert ein pikkulítlan dropa frá mær
fekk skylduna afturfyri meðan ein annar oysti ein heilan hyl frá sær
Mangar lúsingar man fær, tá hin vaksni nevan í borið slær
eg eri komin yvir tað, men eg veit, at hevndin er ein mer
Mangar lúsingar man fær, tá hin vaksni nevan í borið slær
eg eri komin yvir tað, men eg veit, at hevndin er ein mer
Eg eri komin yvir tað, men eg veit, at hevndin er ein merGoym tekstin


text:
Nr. 1819-442
Endamál: At geva lærarunum íblástur til undirvísingina í stílaskriving og mállæru. Harumframt at geva teimum høvi til at tosa saman og kjakast um tilfar, tekstsløg o.a.
Innihald: Arbeitt verður við stílaskriving og førleikum í málkunnleika, og komið verður inn á endamálið við málkunnleika í undirvísingini og í skrivligu próvtøkuni. Lærarar fáa uppskot til, hvussu mállæra kann gerast meira spennandi og mennandi í undirvísingini. Orðaskifti verður eisini um, hvørjum tekstsløgum undirvíst verður í, og hvar denturin verður lagdur í einstøku tekstsløgunum.
Skeiðssnið: Fyrilestur, bólkaarbeiði og kjak.
Undirvísing: Line Flintholm, lærugreinaráðgevin í enskum í Danmark.
Málbólkur: Lærarar, ið undirvísa í enskum í gymnasialu miðnámsskúlunum.